PRITARTA

Klaipėdos miesto savivaldybės

tarybos 2012 m. kovo 29 d.

sprendimu Nr. T2-66

**KLAIPĖDOS MIESTO SAVIVALDYBĖS ADMINISTRACIJOS DIREKTORIAUS IR KLAIPĖDOS MIESTO SAVIVALDYBĖS ADMINISTRACIJOS 2011 METŲ VEIKLOS ATASKAITA**

Gerbiami savivaldybės tarybos nariai,

Klaipėdos miesto savivaldybės administracijos direktoriaus pareigas pradėjau eiti nuo 2011 m. balandžio 22 d. Taigi, laikotarpis, už kurį turiu atsiskaityti kaip Savivaldybės administracijos direktorė, apima aštuonis 2011 metų mėnesius.

Vienas esminių mano, kaip direktorės, siekių 2011 m. buvo užtikrinti sklandų bendradarbiavimą su mero komanda. Vyko pasitarimai, kurių metu buvo revizuojami ankstesnėje kadencijoje priimti savivaldybės strateginiai dokumentai ir jų įgyvendinimo būklė, analizuojamos vykdomos veiklos ir projektai, formuojamas bendras požiūris į miesto vystymosi prioritetus. Šį procesą vainikavo Klaipėdos miesto savivaldybės tarybos 2011 m. lapkričio 24 d. sprendimu Nr. T2-350 patvirtinti Savivaldybės veiklos 2012–2015 metų prioritetai. Minėtame dokumente buvo apibrėžti trys savivaldybės veiklos prioritetai: 1. Skaidrus ir efektyvus valdymas; 2. Sveika, tvarkinga ir saugi aplinka kiekvienam miestiečiui; 3. Miesto patrauklumo investicijoms ir verslui didinimas. Prioritetuose išskirtos pagrindinės veiklos kryptys ir rodikliai. Dokumentas parengtas remiantis ilgalaikiais strateginio planavimo dokumentais bei Klaipėdos miesto savivaldybės tarybos daugumos veiklos programa ir apibrėžia savivaldybės veiklos gaires savivaldybės tarybos kadencijos laikotarpiui.

Kitas svarbus siekis buvo užtikrinti pradėtų darbų tęstinumą. Savivaldybės tarybos sudėtis, politinių partijų balansas pasikeičia kas kartą po rinkimų. Tuo tarpu Savivaldybės administracijos įgaliojimai nėra susiję su savivaldybės tarybos įgaliojimų pabaiga. Šios institucijos vykdomos veiklos, projektai, sutartiniai įsipareigojimai juridiniams bei fiziniams asmenims išlieka galiojantys nepriklausomai nuo to, kokios politinės partijos po rinkimų sudaro valdančiąją daugumą. Be to, Savivaldybės administracijos veikla orientuojama vadovaujantis savivaldybės tarybos patvirtintais ilgalaikiais dokumentais, kurie dažnai apima ilgesnį nei vienos tarybos kadencijos laikotarpį – juk neturint ilgametės miesto strategijos, kryptingas vystymasis būtų sunkiai įsivaizduojamas. Todėl man, kaip Savivaldybės administracijos direktorei, svarbu užtikrinti sklandų įstaigos įsipareigojimų vykdymą, veiklų ir investicinių projektų tęstinumą.

Savivaldybės administracijos įgyvendinamų veiklų ir darbų apimtis didžiulė: vykdoma per 70 valstybės deleguotų ir savarankiškųjų funkcijų – nuo vaiko teisių apsaugos iki miesto gatvių priežiūros. 2011 m. vykdyti 33 investiciniai projektai, finansuojami ES, Kelių plėtros ir priežiūros programos, ministerijų, kitų finansavimo šaltinių lėšomis, nemažai neinvesticinių ES finansuojamų projektų. Buvo vykdomi paruošiamieji darbai ir rengiamos paraiškos įvairioms institucijoms dėl finansavimo skyrimo naujiems projektams. Projektas, kurį verta atskirai paminėti, – Klaipėdos miesto daugiafunkcinio sporto ir pramogų komplekso statyba. Porą metų trukusios komplekso statyba 2011 m. buvo užbaigta, statinys perduotas valstybinei komisijai. Tarp tęsiamų darbų taip pat svarbu išskirti ir du didelius renginius, kuriems buvo ruoštasi kelerius metus: 2011 m. liepos mėnesį Klaipėdoje lankėsi *Tall Ships Culture 2011* regata, o rugsėjį naujai pastatytame daugiafunkciniame sporto ir pramogų komplekse įvyko Europos krepšinio čempionato pogrupio varžybos.

Dar vienas siekis – optimizuoti savivaldybės sistemoje veikiančių institucijų darbą, kad jis būtų efektyviau organizuojamas, o gyventojai būtų labiau patenkinti savivaldybės teikiamomis paslaugomis. Savivaldybė kartu su jos sistemoje veikiančiomis įstaigomis ir įmonėmis yra didžiausia organizacija Klaipėdos mieste. Savivaldybės sistemoje veikia 123 biudžetinės įstaigos, kuriose dirba per 8 tūkst. darbuotojų, teikiančių miesto gyventojams viešąsias švietimo, kultūros, socialines, sporto ir kitas paslaugas. Taip pat savivaldybė yra 17 viešųjų įstaigų, teikiančių asmens sveikatos priežiūros, nemokamos turizmo informacijos, viešojo transporto organizavimo ir kitas paslaugas, dalininkė. Komunalines ir kitas paslaugas miesto gyventojams teikia savivaldybės įmonės, akcinės ir uždarosios akcinės bendrovės. Valdyti tokią didelę ir sudėtingą sistemą, orientuoti kiekvienos institucijos veiklą į bendrus rezultatus, yra nemenkas uždavinys Savivaldybės administracijos direktoriui ir Savivaldybės administracijai. 2011 m. Savivaldybės administracija iškėlė iniciatyvą tobulinti savivaldybės kontroliuojamų įstaigų ir įmonių veiklą – lapkritį savivaldybės taryba patvirtino rekomendacijas įstaigoms ir įmonėms rengti strateginius veiklos planus. Šios rekomendacijos – tik pirmasis žingsnis siekiant tobulinti savivaldybės valdymą, ateityje planuojama siekti dar didesnio tarpusavio veiksmų koordinavimo ir orientacijos į rezultatus.

2012 metais savivaldybės laukia nemažai iššūkių – kartu su savivaldybės tarybos nariais ir miesto bendruomene bus rengiamas Klaipėdos miesto savivaldybės strateginis plėtros 2013–2020 metų planas, iš esmės peržiūrimos atskirų sektorių veiklos ir finansavimas, siekiant atsisakyti neefektyvių išlaidų ir lėšas nukreipti ten, kur labiausiai reikia miesto gyventojams. Kviečiu savivaldybės tarybos narius ir Savivaldybės administracijos darbuotojus susitelkti bendram darbui ir kartu puoselėti mūsų miestą – Klaipėdą.

Savivaldybės administracijos direktorė Judita Simonavičiūtė

Toliau pateikiama informacija apie Savivaldybės administracijos padalinių 2011 m. pasiektus rezultatus. Klaipėdos miesto savivaldybės 2011–2013 metų įgyvendinimo ataskaita pagal įgyvendinamų programų rodiklius pateikiama ataskaitos 1 priede.

**SAVIVALDYBĖS ADMINISTRACIJOS STRUKTŪRA IR ŽMOGIŠKIEJI IŠTEKLIAI**

Siekiant optimizuoti Savivaldybės administracijos darbą 2011 metais, Savivaldybės administracijoje įvyko šie darbo organizavimo pasikeitimai:

- įsteigta antra Savivaldybės administracijos direktoriaus pavaduotojo pareigybė ir jos pavaldumui priskirtas Investicijų ir ekonomikos departamentas.

- Teisės ir personalo skyrius bei Miesto ūkio departamento Viešosios tvarkos ir transporto skyrius buvo išskaidyti į Teisės, Personalo, Viešosios tvarkos ir Miesto ūkio departamento Transporto skyrius;

- Finansų ir turto departamento Apskaitos skyriuje sukurtas naujas Asignavimų valdytojų apskaitos poskyris;

- Urbanistinės plėtros departamento Žemėtvarkos skyriuje panaikinti poskyriai;

- panaikintos karo prievolės specialistų pareigybės.

2011 m. gruodžio 31 d. nustatytas didžiausiasis leistinas pareigybių skaičius Klaipėdos miesto savivaldybės administracijoje buvo 376,5, iš jų 251 valstybės tarnautojų ir 125,5 darbuotojų, dirbančių pagal darbo sutartį, pareigybės.

Per 2011 m. buvo atleisti 56 darbuotojai, iš jų 30 valstybės tarnautojų ir 26 darbuotojai, dirbantys pagal darbo sutartis. Priimti į darbą 33 valstybės tarnautojai (iš kurių konkurso būdu – 14, pakaitinių – 19) ir 44 darbuotojai, dirbantys pagal darbo sutartis (iš kurių 4 priimti neterminuotai, 40 – terminuotai).

Įvertinus tiesioginių vadovų siūlymus ir atsižvelgiant į nustatytus mokymo prioritetus 2011 metams buvo sudarytas mokymo planas, kuriuo vadovaujantis valstybės tarnautojai buvo siunčiami kelti kvalifikaciją. Kvalifikacijos kėlimui 2011 m. buvo panaudota 15,3 tūkst. Lt savivaldybės biudžeto lėšų. Mokymuose dalyvavo 63 valstybės tarnautojai ir darbuotojai, dirbantys pagal darbo sutartis, iš jų 30 valstybės tarnautojų dalyvavo įvadiniuose valstybės tarnautojų mokymuose. Taip pat buvo organizuoti mokymai tokiomis temomis: „Savivaldybės iždo apskaita pagal VSAFAS“, „Naujoji CPK redakcija – efektyvesnis civilinis procesas?“, „Statybos įstatymas ir jo pasikeitimai“, „Mokinio krepšelio lėšų planavimas ir naudojimas“ ir kitomis temomis.

Pagal Europos socialinio fondo agentūros ir Klaipėdos miesto savivaldybės administracijos 2010 m. gegužės 7 d. finansavimo ir administravimo sutartį vykdomas projektas „Klaipėdos regiono savivaldybių administracijų darbuotojų ir savivaldybių tarybų narių mokymai“. Vykdant projekto veiklas 2011 metais buvo apmokyti 182 Klaipėdos miesto savivaldybės administracijos darbuotojai.

2011 m. buvo pradėta 12 tarnybinių patikrinimų dėl galimo tarnybinio nusižengimo tyrimo, 1 iš jų buvo nutrauktas valstybės tarnautojui atsistatydinus iš pareigų, 1 valstybės tarnautojas buvo pripažintas padaręs tarnybinį nusižengimą, skirta nuobauda, kuri teismo sprendimu buvo panaikinta.

**STRATEGINIS PLANAVIMAS**

2011 m. Savivaldybės administracija įgyvendino Klaipėdos miesto plėtros strateginį planą 2007–2013 m. bei 7 ilgalaikius savivaldybės tarybos patvirtintus planus bei programas (Klaipėdos miesto bendro naudojimo teritorijų apšvietimo gerinimo 2008–2018 m. programa, 2008–2012 m. Klaipėdos miesto želdynų ir želdinių tvarkymo, želdynų kūrimo ir želdinių veisimo programa, Savivaldybės švietimo įstaigų pastatų renovacijos programa iki 2015 m.). Įgyvendinant Klaipėdos miesto plėtros strateginį planą, pasiekta neblogų rezultatų – 2011 m. atlikta stebėsena parodė, kad 2010 m. buvo vykdoma 82,1 proc. suplanuotų veiksmų.

2011 m. atnaujintas Strateginio planavimo tvarkos aprašas, patvirtinti savivaldybės 2012–2015 metų veiklos prioritetai, buvo atliekami paruošiamieji darbai Klaipėdos miesto strateginio plėtros plano 2011–2013 metams rengimui.

Klaipėdos miesto savivaldybės 2011–2013 metų strateginio veiklos plano įgyvendinimo 2011 m. stebėsenos rezultatai rodo, kad pagal planuotus terminus įvykdyta 77,52 proc., iš dalies įvykdyta – 12 proc., neįvykdyta – 10,48 proc. programų priemonių. Pagrindinės vėlavimo įgyvendinti programų priemones priežastys: užsitęsusios Europos Sąjungos projektų paraiškų derinimo bei viešųjų pirkimų procedūros, užtrukusios teritorijų planavimo dokumentų rengimo procedūros.

Detali Klaipėdos miesto savivaldybės 2011–2013 metų strateginio veiklos plano įgyvendinimo 2011 m. stebėsenos ataskaita pateikiama šios ataskaitos priede.

**VIDAUS AUDITAS**

2011 metais Centralizuoto vidaus audito skyriaus darbuotojai Savivaldybės administracijos struktūriniuose padaliniuose ir administracijai pavaldžiose biudžetinėse įstaigose atliko 18 (aštuoniolika) vidaus auditų, iš jų: 6 (šešis) – Savivaldybės administracijos struktūriniuose padaliniuose, 12 (dvylika) – savivaldybės biudžetinėse švietimo (5), kultūros (1), sporto (1), sveikatos (3) ir socialinėse (2) įstaigose.

Savivaldybės administracijos direktoriui ir audituotų subjektų vadovams buvo pateiktos 124 rekomendacijos: dėl biudžeto ir kitų lėšų apskaitos tvarkymo; personalo valdymo tobulinimo; strateginio veiklos plano rengimo tobulinimo, turto valdymo, naudojimo ir disponavimo juo racionalumo; pareiškėjų, pateikusių prašymus socialinėms išmokoms gauti, aptarnavimo gerinimo; savivaldybės paskirtų daugiabučių namų administratorių priežiūros ir kontrolės užtikrinimo; savivaldybės saugomų kultūros paveldo objektų tvarkymo bei apsaugos kontrolės funkcijos vykdymo; mokinių pavėžėjimo organizavimo ir tinkamo važiavimo išlaidų kompensavimo; audituojamųjų subjektų veiklos, valdymo tobulinimo; programų, joms įgyvendinti skirtų lėšų panaudojimo ekonomiškumo, efektyvumo, rezultatyvumo.

Viena iš rizikingiausių 2011 metais audituotų Savivaldybės administracijai pavaldžių biudžetinių įstaigų veiklos sričių – darbo užmokesčiui skirtų lėšų naudojimas. Nustatyta atvejų, kai pavaldžiose biudžetinėse įstaigose darbo užmokesčio lėšos buvo planuojamos ir naudojamos nesivadovaujant teisės aktais, t. y. buvo neteisėtai nustatyti didesni atlyginimo koeficientai; priedų, priemokų ir vienkartinių išmokų skyrimas ir mokėjimas neatitiko galiojančių teisės aktų; apskaičiuojant darbo užmokestį nebuvo atsižvelgta į skaičiavimo ypatumus, dirbant suminio darbo laiko režimu, ir kiti.

Atliekant vidaus auditus 2011 metais nebuvo nustatyta pažeidimų, nagrinėtinų teisėsaugos institucijose. Apibendrinus 18 (aštuoniolikos) atliktų vidaus auditų rezultatus buvo įvertinta audituojamų subjektų vidaus kontrolė: 6 (šeši) – gerai, 11 (vienuolika) – patenkinamai, 1 (vienas) – silpnai.

**VIEŠOSIOS TVARKOS UŽTIKRINIMAS**

2011 m. buvo stiprinama viešosios tvarkos palaikymo funkcija – įsteigtas atskiras Savivaldybės administracijos direktoriui pavaldus skyrius, įsteigtos papildomos darbuotojų pareigybės. Tai leido pasiekti akivaizdžių rezultatų – per 2011 m. surašyta 7800 administracinių teisės pažeidimų (ATP) protokolų (2010 m. – 74), priimta per 230 ATP nutarimų (2010 m. – 0). Per 2011 m. surinkta bendra baudų suma sudaro 245 tūkst. Lt. Per 2011 m. vyko 25 Administracinės komisijos posėdžiai, kurių metu išnagrinėtos 695 bylos ir paskirtos administracinės nuobaudos: 27 įspėjimai ir 621 piniginė bauda – bendra suma – 103,7 tūkst. Lt (2010 m. įvyko 25 Administracinės komisijos posėdžiai, kurių metu išnagrinėta 601 byla ir paskirtos administracinės nuobaudos: 164 įspėjimai ir 348 piniginės baudos – bendra suma – 60,3 tūkst. Lt).

**VIEŠŲJŲ PIRKIMŲ ORGANIZAVIMAS**

2011 m. atlikta 314 viešųjų pirkimų (atviri, supaprastinti atviri konkursai, mažos vertės pirkimai), parengta 512 atsakymų į paklausimus iš konkursų dalyvių (dėl viešųjų pirkimų sąlygų, priimtų sprendimų ir kt.). Gauta 13 pretenzijų iš konkurso dalyvių (dėl viešųjų pirkimų sąlygų, priimtų sprendimų ir kt.) bei atitinkamai priimta 13 sprendimų dėl jų tenkinimo ar atmetimo. 2011 m. parengtos 249 viešojo pirkimo sutartys.

Viena iš esminių problemų organizuojant viešuosius pirkimus – tiekėjų skundai ir pretenzijos, dėl kurių viešųjų pirkimų procedūros stabdomos (nukeliami terminai), o tai trukdo laiku įgyvendinti ES struktūrinės paramos ir kitomis lėšomis finansuojamus projektus. Taip pat vykdant viešuosius pirkimus dažnai susiduriama su problema, kai viešųjų pirkimų dokumentų derinimas su kitomis institucijomis užtrunka labai ilgai, o tai vėl sąlygoja galimai laiku neįgyvendintą ES struktūrinės paramos lėšomis finansuojamą projektą. Operatyviam, sklandžiam ir greitam viešųjų pirkimų vykdymui įtakos turi ir dažna teisės aktų kaita (2011 m. ne kartą keitėsi Viešųjų pirkimų įstatymo ir kitų teisės aktų, reglamentuojančių viešuosius pirkimus, nuostatos, todėl dažnai tekdavo konkurso sąlygas koreguoti ir derinti iš naujo).

**INFORMACINĖS TECHNOLOGIJOS**

Kartu su Klaipėdos regiono savivaldybėmis buvo dalyvaujama projekte „Elektroninės demokratijos paslaugų piliečiams sukūrimas ir plėtra Klaipėdos regiono savivaldybių administracijose“. Projekto įgyvendinimo metu sukurta savivaldybės tarybos posėdžio klausimų vardinio balsavimo sistema.

**TEISĖS SKYRIAUS KURUOJAMA SRITIS**

Teisės skyriuje 2011 metais buvo kuruojamos 279 teismuose nagrinėjamos bylos, iš kurių 124 bylos buvo iškeltos savivaldybės iniciatyva. 2011 metais buvo užbaigtos 104 bylos, iš kurių 55 sprendimai buvo priimti savivaldybės naudai, 11 bylų buvo užbaigtos taikos sutartimis.

Siekiant užtikrinti įsiteisėjusių teismo sprendimų vykdymą, 2011 metais antstoliams buvo perduoti 98 vykdomieji raštai. Vykdant pirminės teisinės pagalbos teikimo funkciją, pirminė teisinė pagalba suteikta 2506 pareiškėjams.

**GYVENAMOSIOS VIETOS DEKLARAVIMAS**

2011 m. Gyvenamosios vietos deklaravimo skyrius priėmė 2313 išvykimo deklaracijų, 8857 atvykimo deklaracijų, 2043 prašymus įtraukti į gyvenamosios vietos neturinčių asmenų apskaitą, priėmė 898 sprendimus taisyti, keisti ar naikinti gyvenamosios vietos deklaravimo duomenis. Išduotos 8284 pažymos apie deklaruotą gyvenamąją vietą, 1743 pažymos apie įtraukimą į gyvenamosios vietos neturinčių asmenų apskaitą.

Vertinant didelius gyventojų, besinaudojančių gyvenamosios vietos deklaravimo paslaugomis, srautus, buvo siekiama bendradarbiauti su įmonėmis bei organizacijomis, kad būtų išvengta įdarbintų ar atvykusių mokytis užsieniečių srautų deklaruojant gyvenamąsias vietas. Gyventojai buvo intensyviai skatinami naudotis galimybe deklaruoti gyvenamąją vietą elektroniniu būdu ir pasiekta gerų rezultatų: 2011 m. elektroniniu būdu buvo pateikta 991 deklaracija (2010 m. – 232). Taip pat buvo bendradarbiaujama su kitais Savivaldybės administracijos padaliniais ir išorinėmis institucijomis, kad šios nebeprašytų iš gyventojų popierinio pažymos varianto apie deklaruotą gyvenamąją vietą, o rastų galimybę pasinaudoti Gyventojų registro centro paslaugomis ir gauti duomenis tiesiogiai.

**ARCHYVO VEIKLOS ORGANIZAVIMAS**

Archyvas, vykdydamas priskirtas funkcijas, 2011 metais priėmė saugojimui likviduojamų juridinių asmenų dokumentus, formino perdavimo-priėmimo aktus, išdavė tai patvirtinančias pažymas. Nagrinėjo fizinių ir juridinių asmenų bei savivaldybės darbuotojų prašymus juridinių faktų patvirtinimui, išdavinėjo tai patvirtinančias pažymas, kopijas. 2011 m. likviduotų įmonių dokumentų saugyklų plotas sudarė 1600 m2, juose buvo saugoma 4250 tiesinių metrų likviduotų įmonių dokumentų. Per metus išnagrinėti 4445 asmenų prašymai išduoti juridinius faktus patvirtinančius dokumentus iš likviduotų juridinių asmenų fondų ir 1119 prašymų išduoti juridinius faktus patvirtinančius dokumentus iš savivaldybės ir jos įstaigų dokumentų fondų.

**GYVENTOJŲ APTARNAVIMAS VIENO LANGELIO PRINCIPU**

Vykdant gyventojų aptarnavimą vieno langelio principu, per 2011 metus iš viso gauti ir užregistruoti 6852 fizinių ir juridinių asmenų prašymai, skundai, pranešimai, pasiūlymai. Išsiųsti 6677 atsakymai. Organizuoti gyventojų priėmimai pas Savivaldybės administracijos vadovus asmeniniais klausimais: Savivaldybės administracijos direktorė J. Simonavičiūtė priėmė gyventojus 53 kartus, Savivaldybės administracijos direktoriaus pavaduotojas V. Karmanovas – 13, Savivaldybės administracijos direktoriaus pavaduotoja A. Velykienė – 4.

Iš klaipėdiečių tribūnos savivaldybės tarybos posėdžio metu savo problemas ir pasiūlymus išsakė 15 gyventojų ir bendruomenės atstovų.

Siekiant tobulinti gyventojų aptarnavimą, įgyvendinamas ES finansuojamas projektas „Klaipėdos mesto savivaldybės paslaugų, teikiamų vieno langelio principu, tobulinimas“. 2011 m. pradėta kurti elektroninių paslaugų sistema.

**DOKUMENTŲ VALDYMAS**

2011 m. Savivaldybės administracija gavo ir užregistravo 14760 juridinių asmenų dokumentų, adresuotų savivaldybės institucijoms. Užregistruota ir išsiųsta juridiniams asmenims 6281 dokumentas, pasirašytas savivaldybės vadovų.

Užregistruoti 2673 Savivaldybės administracijos direktoriaus įsakymai veiklos klausimais.

**DALYVAVIMAS ORGANIZUOJANT RINKIMUS**

2011 m. vyko rinkimai į savivaldybių tarybas. Savivaldybės administracija organizavo 55 vietų politinei reklamai įrengimą, inventoriaus įsigijimą.

**JAUNIMO REIKALAI**

2011 m.organizuoti jaunimo institucinės paramos, jaunimo iniciatyvų projektų ir savanoriškos veiklos skatinimo finansavimo konkursai (finansuota 18 projektų). Surengta konferencija „Klaipėdos jaunimo politikos plėtros tendencijos ir perspektyvos“ (dalyvavo apie 50 dalyvių). Organizuoti mokymai Klaipėdos miesto savivaldybės jaunimo organizacijų atstovams jaunimo politikos savivaldybėje įgyvendinimo ir plėtros temomis. Organizuota Lietuvos jaunimo lyderių vasaros akademija Klaipėdoje „Kartu mes galime daug 2011 m.“, kurioje dalyvavo daugiau nei 300 jaunimo lyderių iš visos Lietuvos.

Bendradarbiaujant su jaunimo reikalų departamentu prie Socialinės apsaugos ir darbo ministerijos buvo įgyvendinamas ES finansuojamas projektas „Bendradarbiavimo tarp valstybinio ir nevyriausybinio sektorių skatinimas įgyvendinant integruotą jaunimo politiką“. Pagal šiame projekte numatytas veiklas 2009 m. buvo įkurtas Atviros erdvės jaunimo centras, kuris 2011 m. praplėtė savo vykdomas veiklas ir bendradarbiavimą su nevyriausybinėmis organizacijomis, valstybinėmis įstaigomis bei neformaliomis jaunimo grupėmis. Į Atviros erdvės jaunimo centro vykdomas veiklas įtraukta daugiau kaip 700 jaunų žmonių ir su jaunimu dirbančių įvairių sričių specialistų.

Suorganizuota III Klaipėdos jaunimo subkultūrų savaitė. Vykdytos prevencinės priemonės prieš grafitus mieste – suorganizuotos 3 viešos akcijos, 2 diskusijos, 4 susitikimai su Klaipėdos grafitininkais – patvirtintos 3 legalios grafitų sienos mieste, kur galima piešti be išankstinio suderinimo.

Parengtas ir išleistas pirmasis Lietuvoje jaunimo užimtumo galimybių žemėlapis.

**VIEŠIEJI RYŠIAI**

2011 m.kiekvieną savaitę buvo organizuojamos Savivaldybės administracijos direktoriaus spaudos konferencijos, kuriose žiniasklaidos atstovams buvo pranešama apie aktualiausius darbus. Vadovaujantis teisės aktais, vietos spaudoje buvo skelbiama informacija apie savivaldybės tarybos priimtus sprendimus bei kitus norminius teisės aktus. Siekiant užtikrinti sėkmingą vidinę komunikaciją, buvo organizuojami renginiai savivaldybės darbuotojams: darbuotojų kūrinių paroda, Kovo 8-osios šventė, Savivaldos dienos šventė, Konstitucijos dienos paminėjimas, Naujametinis renginys.

**FINANSŲ IR TURTO DEPARTAMENTAS**

Departamento pagrindinės veiklos kryptys yra: 1) savivaldybės politikos biudžeto, finansų ir turto valdymo, apskaitos ir mokesčių klausimais formavimas ir įgyvendinimas; 2) savivaldybės, asignavimų valdytojų biudžeto vykdymo, finansinių ataskaitų rinkinio ir kitų ataskaitų rengimo teisingumo ir pateikimo laiku užtikrinimas.

Departamentas 2011 m. vykdė Klaipėdos miesto savivaldybės strateginio veiklos plano 2011–2013 m. Savivaldybės valdymo programoje jam priskirtas priemones.

**Savivaldybės biudžeto pajamų surinkimas**

Klaipėdos miesto savivaldybės 2011 metų biudžeto patvirtintas pajamų planas – 390728,2 tūkst.  Lt, patikslintas planas – 397963,9 tūkst.  Lt. Tikslinant 2011 metų patvirtintą biudžetą, 2011 metų biudžeto pajamos padidintos 7235,7 tūkst. Lt. Per 2011 m. faktiškai gauta – 393041,4 tūkst. Lt. Patikslintas pajamų planas įvykdytas 98,8 % ir negauta 4922,5 tūkst. Lt biudžeto pajamų.

Didžiausią savivaldybės biudžeto pajamų dalį sudaro **mokestinės pajamos**. 2011 m. patikslintame biudžeto pajamų plane mokestinių pajamų buvo planuota gauti 183758,8 tūkst. Lt, faktiškai gauta 181255,4 tūkst. Lt, t. y. 2503,4 tūkst. Lt mažiau nei planuota. Planas įvykdytas 98,6 %. Nagrinėjant pagal atskirus mokesčius, neįvykdytas gyventojų pajamų mokesčio planas 1384,8 tūkst. Lt, nekilnojamojo turto mokesčio planas – 2056,8 tūkst. Lt, valstybės rinkliavų – 6,1 tūkst. Lt, paveldimo turto mokesčio – 54,3 tūkst. Lt ir mokesčio už aplinkos teršimą – 23,3 tūkst. Lt. Gauta daugiau nei planuota: vietinių rinkliavų – 573,1 tūkst. Lt, žemės mokesčio – 448,8 tūkst. Lt.

Patikslintas **dotacijų** planas – 159467,4 tūkst. Lt, įvykdyta 157306,6 tūkst. Lt arba 2160,8 tūkst. Lt mažiau nei planuota. Dotacijų planas įvykdytas 98,6 %.

Patikslintas **kitų pajamų** planas – 38414,4 tūkst. Lt, gauta 37834,9 tūkst. Lt arba 579,5 tūkst. Lt mažiau nei planuota. Planas įvykdytas 98,5 %.

Pajamų **iš materialiojo ir nematerialiojo turto realizavimo** patikslintas planas – 2115,0 tūkst. Lt, gauta 2546,4 tūkst. Lt arba 431,4 tūkst. Lt daugiau nei planuota. Planas įvykdytas 120,4 %. Pajamų už parduotą žemę gauta 246,8 tūkst. Lt daugiau nei planuota, planas įvykdytas 112,3 %, pajamų už parduotus pastatus, statinius ir kitą turtą gauta 184,6 tūkst. Lt arba 2,6 karto daugiau nei planuota.

**Iš kitų savivaldybių gautų mokinio krepšelio lėšų** patikslintas planas – 265,2 tūkst. Lt, gauta 155,0 tūkst. Lt arba 110,2 tūkst. Lt mažiau nei planuota. Planas įvykdytas 58,4 %.

**Savivaldybės biudžeto asignavimų panaudojimas**

2011 metų patvirtintas savivaldybės biudžeto asignavimų planas – 416181,9 tūkst. Lt, patikslintas – 428553,4 tūkst. Lt, įvykdyta – 411035,5 tūkst. Lt, nepanaudota – 17517,9 tūkst. Lt. Asignavimų planas įvykdytas 95,9%. Tikslinant 2011 metų patvirtintą biudžetą, 2011 metų biudžeto asignavimų planas padidintas 12371,5 tūkst. Lt, iš jų: 7235,7 tūkst. Lt dėl biudžeto pajamų didinimo ir 5135,8 tūkst. Lt iš paskolų lėšų. 2011 m. buvo paimta 7,0 mln. Lt paskola, iš kurios 5135,8 tūkst. Lt buvo planuojama panaudoti 2011 metais, likusi dalis 1864,2 tūkst. Lt buvo planuojama panaudoti 2012 metais.

Didžiausia dalimi nepanaudoti asignavimai: negrąžinta 3617,0 tūkst. Lt į valstybės biudžetą bendrosios dotacijos kompensacija, nepanaudota komunalinių atliekų surinkimui ir tvarkymui 4274,7 tūkst. Lt, nepanaudota specialiųjų tikslinių dotacijų 2389,5 tūkst. Lt, kurie grąžinti į valstybės biudžetą, nepanaudota investicijų projektams finansuoti iš paskolų lėšų 3951,8 tūkst. Lt.

**Savivaldybės privatizavimo fondas**

2011 metais planuota surinkti 1068,8 tūkst. Lt pajamų už privatizuojamus objektus, gauta – 1220,1 tūkst. Lt (parduota: gyvenamosios patalpos Liepų g. 36, boilerinė Kadagių g. 4A, patalpos Tiltų g. 6, tualetas Šaulių g. 40A ir sandėlio pastatas Naujoji Uosto g. 6), t. y. planas viršytas 151,3 tūkst. Lt. Planas viršytas, nes aukcionų metu buvo pasiūlytos aukštesnės kainos už parduodamus objektus.

2011 metais buvo planuota parduoti negyvenamąsias patalpas Kauno g., skalbyklą K. Donelaičio g., UAB „BALTIC CAR SERVICE KLAIPĖDA“ 49 proc. akcijų paketą, patalpas Sukilėlių g. 16, gyvenamąjį pastatą Šaulių g. 37A / J. Zembrickio g. 13A, už kuriuos buvo planuota gauti apie 630,7 tūkst. Lt, tačiau dėl įvairių priežasčių šie objektai neparduoti.

Patvirtintas asignavimų iš Savivaldybės privatizavimo fondo planas 2011 metams – 2098,9 tūkst. Lt, panaudota – 1352,9 tūkst. Lt, nepanaudota – 746,0 tūkst. Lt, iš jų: 136,4 tūkst. Lt – projektui „Kultūros fabrikas“ (buvusio tabako fabriko pritaikymas kultūros ir verslo reikmėms bei viešajam sektoriui) įgyvendinti, nes dėl techninio projekto klaidų rangos darbai negalėjo vykti pagal grafiką; 280,4 tūkst. Lt – pastato Debreceno g. 41 dalies remontui, įgyvendinant projektą „Pastato Debreceno g. 41 antro aukšto patalpų pritaikymas Klaipėdos pedagoginės psichologinės tarnybos reikmėms" dėl užsitęsusių viešųjų pirkimų procedūrų; 154,0 tūkst. Lt – lifto įrengimui BĮ Klaipėdos 2-ojoje specialiojoje mokykloje dėl užsitęsusių viešųjų pirkimų procedūrų; 162,8 tūkst. Lt –investicijoms į pastatą S. Daukanto g. 15 nuomininkui atlyginti pagal 1996-11-20 nuomos sutartį Nr. 231, nes teismo sprendimas apskųstas; 12,4 tūkst. Lt – išlaidoms, susijusioms su Privatizavimo komisijos funkcijų įgyvendinimu bei kitoms priemonėms.

**Mokesčių administravimas**

2011 m. nuo savivaldybės administruojamų mokesčių už 2010 metus buvo atleista 30 asmenų (fizinių ir juridinių). Bendra dėl atleidimo nuo mokesčių negauta į savivaldybės biudžetą suma sudarė 96,9 tūkst. Lt. 2011 m. buvo praplėstos nekilnojamo turto mokesčio lengvatos už 2012 m. mokestinį laikotarpį – subjektams, užsiimantiems meno ir dailiųjų amatų veikla senamiesčio teritorijoje, nustatytas 100 proc. atleidimas nuo nekilnojamojo turto mokesčio, subjektams, kompleksiškai sutvarkiusiems pastato, esančio senamiestyje, fasadą – 100 proc. atleidimas nuo nekilnojamojo turto mokesčio, 50 proc. atleidimas nuo nekilnojamo turto mokesčio numatytas subjektams, senamiesčio arba centro teritorijoje besiverčiantiems poilsio, sporto ir sveikatingumo bei turizmo agentūrų veikla.

Taip pat, siekiant pagerinti žemės nuomos mokesčio mokėtojų aptarnavimą ir paslaugų teikimą, pageidaujant mokesčio mokėtojui, žemės nuomos mokesčio deklaracijos teikiamos elektroniniu būdu, taip taupant ir savivaldybės pašto išlaidas.

2011 metais Savivaldybės administracijai atsirado papildomų mokesčių administravimo išlaidų – namų valdų administratoriai atsisakė be atlygio paskirstyti gyventojams žemės nuomos mokestį, todėl savivaldybei teko pirkti iš jų paslaugą. 2011 m. iš daugiabučių gyvenamųjų namų surinkta apie 500 tūkst. Lt žemės nuomos mokesčio.

**Apskaita**

Siekiant įgyvendinti Finansų ministerijos iškeltą tikslą – viešajame sektoriuje pereiti prie buhalterinės apskaitos tvarkymo taikant kaupimo principą pagal Viešojo sektoriaus apskaitos ir finansinės atskaitomybės standartus (VSAFAS), nuo 2011 m. sausio 1 d. Savivaldybės administracijos, administracijos departamentų, savivaldybės tarybos, sekretoriato, Kontrolės ir audito tarnybos, specialiųjų programų ir  ES lėšomis finansuojamų projektų buhalterinė apskaita pradėta tvarkyti pagal VSAFAS.

Siekdama tobulinti finansų valdymo ir apskaitos, veiklos planavimo procesus, Savivaldybės administracija vykdo projektą „Klaipėdos miesto savivaldybės administracijos darbo organizavimo gerinimas tobulinant organizacinę struktūrą, finansinių išteklių ir veiklos valdymo procesus“. Įgyvendinant projektą Klaipėdos miesto savivaldybės administracijos direktoriaus įsakymais buvo patvirtinti Klaipėdos miesto savivaldybės administracijos apskaitos vadovas, Klaipėdos miesto savivaldybės iždo apskaitos vadovas, Klaipėdos miesto savivaldybės privatizavimo fondo apskaitos vadovas.

**Savivaldybės turto valdymas**

Pagrindiniai duomenys apie savivaldybės valdomą turtą pateikiami 1 lentelėje.

**1 lentelė. Duomenys apie savivaldybės valdomą turtą 2010–2011 m.**

|  |  |  |  |
| --- | --- | --- | --- |
| **Eil. Nr.** | **Turto rūšis** | **Turto vertė, Lt** | **Pokytis, proc.** |
| **2010** | **2011** |
| **Savivaldybės nuosavybės teise valdomas turtas:** |
| 1**.** | Ilgalaikis materialusis ir nematerialusis turtas | 351 749 763,11 | 382 012 366,36 | +8,6 |
| 2. | Trumpalaikis turtas | 506 570,86 | 939 109,06 | +85,4 |
| 3. | Akcijos | 264 561 651,00 | 265 500 351,00 | +0,35 |
| **Patikėjimo teise valdomas valstybei nuosavybės teise priklausantis turtas:** |
| 1. | Ilgalaikis materialusis ir nematerialusis turtas | 21 207 324,37 | 21 312 033,97 | +0,49 |
| 2. | Trumpalaikis turtas | 78 486,30 | 78 486,30 | 0 |

2011 metais sudarytos 77 nekilnojamojo turto nuomos ir panaudos sutartys ir susitarimai. Organizuoti 3 negyvenamųjų patalpų nuomos konkursai. Nutrauktos 8 nuomos sutartys. Planuota gauti pajamų už savivaldybei priklausančių patalpų nuomą 373,8 tūkst. Lt, gauta pajamų 429,9 tūkst. Lt. Planas viršytas 15 proc.

Privatizuota (parduota) 21gyvenamoji patalpa ir palėpės. Už gyvenamųjų patalpų privatizavimą gauta 273, 3 tūkst. Lt pajamų. Tarp šių pajamų dalį sudaro pajamos, gautos iš lengvatinėmis sąlygomis privatizuotų gyvenamųjų patalpų – 54,4 tūkst. Lt. (rinkos kaina – 205,4 tūkst. Lt).

2011 metais nutraukta SĮ ,,Neringos vaistinė“ koncesijos sutartis su koncesininku UAB „Apotheca vaistine“. Koncesininkas padengė per visą koncesijos laikotarpį patirtus nuostolius – 474,5 Lt.

Parengtos ir savivaldybės tarybos sprendimu patvirtintos savivaldybės įmonių, akcinių ir uždarųjų akcinių bendrovių, viešųjų įstaigų, kurių dalyvė yra Klaipėdos miesto savivaldybė, strateginių veiklos planų rengimo rekomendacijos. Surinkta dividendų iš akcinių bendrovių ir uždarųjų akcinių bendrovių – 6,1 mln. Lt, t. y. 51,2 proc. daugiau nei 2010 metais. Priimtas sprendimas dėl UAB „Poilsio parkas“ likvidavimo. Padidintas UAB „Klaipėdos energija“ įstatinis kapitalas 938 711 Lt, perduodant bendrovei miesto inžinerinius tinklus ir 12 katilinių.

Tęsiami darbai siekiant įregistruoti savivaldybei priklausantį turtą – 2011 metais atlikta 139 objektų teisinė registracija, 110 objektų kadastriniai matavimai, kadastrinių matavimų tikslinimai, registro duomenų keitimai.

**INVESTICIJŲ IR EKONOMIKOS DEPARTAMENTAS**

Departamento pagrindinės veiklos kryptys yra šios: 1) investicinių projektų poreikio analizavimas, planavimas, galimybių studijų rengimas, investicinių projektų rengimas ir įgyvendinimas; 2) savivaldybei priklausančių nuosavybes teise objektų projektavimas, kapitalinis remontas, rekonstravimas, tiesimas ir statyba; 3) ryšių bei abipusiškai naudingo Klaipėdos miesto bendradarbiavimo su tarptautinėmis institucijomis ir organizacijomis palaikymas; 4) turizmo plėtros skatinimas; 5) sąlygų inovatyvaus verslo plėtrai sudarymas, rūpimasis licencijų, leidimų išdavimu ir vartotojų teisių apsauga.

Investicijų ir ekonomikos departamentas dalyvavo įgyvendinant visas Klaipėdos miesto savivaldybės 2011–2013 metų strateginio veiklos plano programas – buvo atsakingas už investicinių projektų rengimą ir įgyvendinimą, koordinavo ir teikė metodinę pagalbą padaliniams rengiant ir įgyvendinant neinvesticinius ES projektus.

**Investicinių projektų poreikio analizavimas, planavimas, galimybių studijų rengimas**

2011 m. parengta ir pateikta 15 paraiškų (žr. 2 lentelę) ES paramai gauti (žr. 1 lentelę).

**2 lentelė. 2011 m. pateiktos paraiškos ES fondų / programų finansavimui gauti**

| **Eil. Nr.** | **Projekto, kuriam finansuoti pateikta paraiška, pavadinimas** | **Programa / fondas** | **Paraiškos būklė\*** |
| --- | --- | --- | --- |
| 1. | Klaipėdos miesto autobusų parko atnaujinimas | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.3-SM-01-V Kompleksinė ekologiško viešojo transporto plėtra“  | Paraiška pateikta 2011-10-29. Vertinama[[1]](#footnote-1) |
| 2. | Klaipėdos „Varpo“ gimnazijos pastato šiluminė renovacija  | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-R „Viešosios paskirties pastatų renovavimas regioniniu lygiu“ | Finansavimas gautas, sutartis pasirašyta2011-12-30 |
| 3. | Klaipėdos miesto šiaurinės dalies ikimokyklinio ugdymo įstaigų patalpų renovacija ir įrangos įsigijimas | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-R „Viešosios paskirties pastatų renovavimas regioniniu lygiu“ | Finansavimas gautas, sutartis pasirašyta2011-06-08 |
| 4. | Klaipėdos miesto centrinės dalies ikimokyklinio ugdymo įstaigų patalpų renovacija ir įrangos įsigijimas | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-R „Viešosios paskirties pastatų renovavimas regioniniu lygiu“ | Finansavimas gautas, sutartis pasirašyta2011-07-08 |
| 5. | Lopšelio darželio „Obelėlė“ Klaipėdoje, Valstiečių g. 10 pastato šiluminė renovacija | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-R „Viešosios paskirties pastatų renovavimas regioniniu lygiu“ | Paraiška pateikta2011-09-15.Vertinama |
| 6.  | Klaipėdos Liudviko Stulpino pagrindinės mokyklos pastato Klaipėdoje, Bandužių g. 4, energetinių charakteristikų gerinimas (pastato šiluminė renovacija). | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-R „Viešosios paskirties pastatų renovavimas regioniniu lygiu“ | Paraiška pateikta 2011-01-04.Finansavimas gautas, sutartis pasirašyta2011-09-12 |
| 7. | Teritorinio planavimo dokumentų rengimas (II etapas) | 2007–2013 metų laikotarpio Žmoniškųjų išteklių plėtros veiksmų programos 4 prioriteto „Administracinių gebėjimų stiprinimas ir viešojo administravimo efektyvumo didinimas“VP1-4.2-VRM-04-R priemonė „Teritorijų planavimas“ | Paraiška pateikta2011-08-01.Finansavimas gautas.Sutartis pasirašyta 2011-11-07  |
| 8. | Klaipėdos regiono savivaldybių administracijų darbuotojų ir savivaldybių tarybų narių kvalifikacijos tobulinimas. II etapas | Žmogiškųjų išteklių plėtros veiksmų programos 4 prioriteto „Administracinių gebėjimų stiprinimas ir viešojo administravimo efektyvumo didinimas priemonė VP-4.1.-VRM-04-R „Savivaldybių institucijų ir įstaigų dirbančiųjų kvalifikacijos tobulinimas“ | Paraiška pateikta2011-10-30.Finansavimas gautas. Sutartis nepasirašyta  |
| 9. | Buvusio tabako fabriko Klaipėdoje pritaikymas kūrybinių industrijų veiklai. II etapas | Ekonomikos augimo veiksmų programos II prioriteto „Verslo produktyvumo didinimas ir aplinkos verslui gerinimas“ priemonė VP2-2.2-ŪM-0.2-V „Asistentas-2“ | Finansavimas gautas, sutartis pasirašyta2011-05-24. Paraiškos teikėja VšĮ Klaipėdos ekonominės plėtros agentūra  |
| 10.  | POSSE (Atvirų europinių standartų ir specifikacijų skatinimas (rėmimas) | INTERREG IV C tarpregioninio bendradarbiavimo programa 2011–2013 m. | Finansavimas gautas, sutartis nepasirašyta |
| 11. | VACANT – tuščių erdvių atgaivinimas istoriniuose miestų centruose | Europos Sąjungos 2007–2013 metų Pietų Baltijos programa  | Paraiška pateikta2011-06-17.Finansavimas negautas |
| 12.  | Mano socialinė atsakomybė (Žmonių su negalia socialinė integracija Latvijoje ir Lietuvoje, įgyvendinant universalaus planavimo (UP) principus ir kuriant naujas socialines paslaugas) | Europos Sąjungos Latvijos ir Lietuvos bendradarbiavimo abipus sienos programa 2007–2013 m. | Paraiška pateikta2011-05-03.Finansavimas gautas.Sutartis nepasirašyta  |
| 13. | Gamtos apsaugos gerinimas Latvijos ir Lietuvos pasienio regionuose | Europos Sąjungos Latvijos ir Lietuvos bendradarbiavimo abipus sienos programa 2007–2013 m. | Paraiška pateikta2011-05-03.Finansavimas negautas |
| 14.  | Jaunimas yra visuomenės garantas ir jos raidos tęsinys | Europos Sąjungos Latvijos ir Lietuvos bendradarbiavimo abipus sienos programa 2007–2013 m. | Paraiška pateikta2011-05-03.Finansavimas gautas.Sutartis pasirašyta |
| 15. | Palankios investicinės aplinkos Liepojoje ir Klaipėdoje kūrimas | Europos Sąjungos Latvijos ir Lietuvos bendradarbiavimo abipus sienos programa 2007–2013 m. | Paraiška pateikta2011-05-03.Finansavimas gautas.Sutartis nepasirašyta |

\*2011 m. kovo 1 d. duomenimis

2011 m. vyko parengiamieji darbai paraiškų ES ir kitų institucijų programų finansavimui gauti teikimui: Dviračių-pėsčiųjų tako dalies nuo Biržos tilto iki Klaipėdos g. tilto įrengimas Danės upės slėnio teritorijoje (projekto vertė – 7,05 mln. Lt); Esamų Klaipėdos pilies princo Frydricho ir princo Karlo bastionų rekonstrukcija, išvystant Mažosios Lietuvos istorijos muziejų (projekto vertė – 3,3 mln. Lt.); Sendvario pagrindinės mokyklos pastato modernizavimas (atnaujinimas), Tilžės g. 39, Klaipėda (2,4 mln. Lt); Klaipėdos Vitės pagrindinės mokyklos, Švyturio g. 2, pastato modernizavimas (atnaujinimas) (2,4 mln. Lt); Klaipėdos Adomo Brako dailės mokyklos pastato kapitalinis remontas (šiluminė renovacija) (5,96 mln. Lt); Pastato adresu Kretingos g. 44, Klaipėda, I-IV aukštų rekonstrukcija, pritaikant Klaipėdos vaikų globos namams „Danė“ (energiją taupančių priemonių, vykdant projektą „Energetikos efektyvumo didinimas Klaipėdos vaikų globos namuose „Danė“ (II etapas), įgyvendinimas ir kitų rekonstrukcijos darbų atlikimas (1,5 mln. Lt), J. Janonio gatvės dangų ir šaligatvių restauravimas (3,3 mln. Lt), Joniškės gatvės rekonstrukcija (I etapas) (8,8 mln. Lt), Naujo važiavimo kelio (atkarpos) į Piliavietę ir kruizinių laivų terminalą statyba (1,5 mln. Lt); Apgyvendinimo paslaugų plėtra Klaipėdoje, įrengiant kempingą pajūryje, II etapas. Stacionarių namelių poilsiui Girulių kempinge įrengimas (0,66 mln. Lt); Kiaulidės pastato, Kretingos g. 86, nugriovimas (46 tūkst. Lt); Stadiono perspektyvų studijos regione parengimas (58,5 tūkst. Lt); VšĮ Klaipėdos miesto stomatologinės poliklinikos pastato renovacija (energetinių priemonių įgyvendinimas) (540 tūkst. Lt); Dviračių tako nuo Paryžiaus Komunos g. iki Jono kalnelio tiltelio įrengimas (1,6 mln. Lt).

2011 m. Valstybės investicijų programai pateiktos 6 paraiškos projektų finansavimui 2012 m. gauti (žr. 3 lentelę).

**3 lentelė. Projektai, dėl kurių finansavimo pateiktos paraiškos Valstybės investicijų programai**

|  |  |  |  |
| --- | --- | --- | --- |
| **Eil. Nr.** | **Projekto pavadinimas** | **Prašytas finansavimas 2012 m. tūkst. Lt** | **Skirtas finansavimas 2012 m.\*, tūkst. Lt** |
| 1. | VšĮ Klaipėdos universitetinės ligoninės centrinio korpuso operacinės rekonstrukcija | 6821,0 |  |
| 2. | Mažosios Lietuvos istorijos muziejaus saugyklos pastato Aukštoji g. 1 / Didžioji Vandens g. 2 statyba | 1561,0 | 500,0 |
| 3. | Klaipėdos Vytauto Didžiojo gimnazijos rekonstrukcija | 3445,0 |  |
| 4. | VšĮ Klaipėdos universitetinės ligoninės dalies pastato Liepojos g. 39 rekonstrukcija | 4256,8 |  |
| 5. | Metrikacijos rūmų pastato S. Šimkaus g. 11 kapitalinis remontas | 395,0 |  |
| 6. | Lietaus nuotekų kolektoriaus nauja statyba, esamos pralaidos po geležinkeliu atnaujinimas, lietaus nuotekų tinklo tarp Verslo ir Metalo gatvių nauja statyba (LEZ projektas) | 2050,0 |  |
|  | **Iš viso:** | **18528,8** | **500,0** |

\*2011 m. kovo 1 d. duomenimis

2011 m. rengtos 5 galimybių studijos. Įgyvendinant ES lėšomis finansuojamus projektus, parengtos Joniškės ir J. Janonio gatvių rekonstrukcijos galimybių studijos. Įgyvendinant ES projektą Klaipėdos miesto strateginio plėtros plano 2013–2020 metams parengimas (ir baseinų poreikio ir išdėstymo studijos su bandomojo projekto koncepcija parengimas) pradėta rengti Baseinų poreikio ir išdėstymo studijos su bandomuoju projektu koncepcija (vertė – 82 tūkst. Lt): pritarta baseino vietos parinkimui (parinkta vieta prie „Švyturio“ arenos), analizuota bendra projekto koncepcija, ekonominis veiklos modelis. Įgyvendinant ES finansuojamą projektą „Gamtos mokslų kokybės gerinimas Vakarų Latvijoje ir Lietuvoje“ atlikta galimybių studija dėl naujos mokyklos įkūrimo su gamtos mokslų centru Klaipėdoje. Kartu su kitomis savivaldybėmis dalyvaujama ES finansuojamame projekte „Vakarų krantas“, pagal kurį 2011 m. pradėta rengti studija, apimanti susisiekimo ir viešojo transporto vystymo regione perspektyvas.

Pradėtos vykdyti šių neinvesticinių ES finansuojamų projektų viešųjų pirkimų procedūros: Kuršių marių akvatorijos prie Ledų rago (laivų kapinių) išvalymas; Mumlaukio ežero išvalymas; atlikti pastato Liepų g. 3 fasado tvarkybos darbai.

**Investicinių projektų įgyvendinimas**

2011 m. vykdyti 33 investiciniai projektai, finansuoti iš ES, Kelių priežiūros ir plėtros programos, ministerijų programų ir kitų lėšų (žr. 4 lentelę).

Siekiant sėkmingai įgyvendinti investicinius projektus, ieškota būdų ir galimybių pritraukti lėšų iš įvairių šaltinių. Buvo bendradarbiaujama su mieste veikiančiomis įmonėmis. 2011 m. projektams įgyvendinti panaudota 8,4 mln. Lt, gautų iš juridinių asmenų pagal paramos, infrastruktūros plėtojimo bei kitas sutartis. VĮ Klaipėdos valstybinio jūrų uosto direkcija Minijos g. ruožo nuo Baltijos pr. iki Jūrininkų pr. rekonstrukcijos projektui iš dalies finansuoti 2011 m. skyrė 8 mln. Lt.

Bankrutavus darbus vykdžiusiam rangovui, neužbaigta planuota Lėbartų kapinių V-B, VI, VIII-A, VII-B eilių ir kolumbariumo statyba, neįrengtas liftas Klaipėdos 2-ojoje specialiojoje mokykloje, nes projektavimo darbai buvo pratęsti iki 2012 m. sausio mėn.

Metų laikotarpiu persvarsčius susisiekimo infrastruktūros plėtros planus nuspręsta nepradėti dalies objektų, o suplanuotas lėšas perskirstyti jau vykdomiems projektams. Į vėlesnius planavimo laikotarpius nukelta Taikos pr. rekonstrukcija, viaduko per Taikos pr. ir pėsčiųjų ir dviračių alėjos statybos projekto rengimas, Priestočio g., S. Daukanto ir Butkų Juzės gatvių sankryžos sutvarkymas. Pasikeitus teisės aktams, nesutvarkyti miško žemės klausimai Pamario g. ir gatvei per Girulių mišką projektuoti, todėl pristabdytas dokumentų rengimas projektavimui.

**4 lentelė. 2011 metais vykdyti investiciniai projektai.**

| **Eil.Nr.** | **SVP programa** | **Projekto pavadinimas** | **Projekto finansavimas** | **Rezultatai** |
| --- | --- | --- | --- | --- |
| 1. | Susisiekimo sistemos priežiūros ir plėtros programa | Gatvių infrastruktūros sukūrimas Klaipėdos daugiafunkcinio sporto ir pramogų komplekso teritorijoje (Dubysos  gatvės atkarpos nuo Taikos pr. iki Minijos g. rekonstrukcija)  | **Bendra projekto vertė – 2 960,9 tūkst. Lt,** iš jų: ES lėšos – 2 516,8 tūkst. Lt; valstybės lėšos – 310,9 tūkst. Lt; savivaldybės lėšos – 133,2 tūkst. Lt  | **Projektas įgyvendintas.**Projekto įgyvendinimo metu nutiestos gatvės ilgis – 0,674 km |
| 2. | Susisiekimo sistemos priežiūros ir plėtros programa | Gatvių infrastruktūros sukūrimas Klaipėdos daugiafunkcinio sporto ir pramogų komplekso teritorijoje (Merkio gatvės, I-os aptarnaujančios gatvės ir II-os aptarnaujančios gatvės tiesimas)“  | **Bendra projekto vertė – 2 102,7 tūkst. Lt**, iš jų:ES lėšos – 1 607,9 tūkst. Lt;valstybės lėšos – 198,6 tūkst. Lt; savivaldybės lėšos – 296,2 tūkst. Lt  | **Projektas įgyvendintas.**  Projekto įgyvendinimo metu nutiestos gatvės ilgis – 0,82 km |
| 3. | Susisiekimo sistemos priežiūros ir plėtros programa | Klaipėdos LEZ susisiekimo infrastruktūros gerinimas(Švepelių g. rekonstrukcija ir geležinkelio atšakos statyba) | **Bendra projekto vertė – 10217,8 tūkst. Lt,** iš jų**:**ES lėšos **–** 9 954,0 tūkst. Lt;savivaldybės lėšos – 114,0 tūkst. Lt; LEZ lėšos – 149,8 tūkst. Lt | Projekto tikslas – sudaryti tinkamas sąlygas tiesioginių užsienio investicijų pritraukimui į Klaipėdos LEZ teritoriją, išplėtojant LEZ infrastruktūrą: rekonstruojant Švepelių gatvę, įrengiant geležinkelio atšaką ir iškeliant nuolatinius gyventojus iš LEZ teritorijos. Projektas įgyvendinamas iki 2012 m. |
| 4. | Susisiekimo sistemos priežiūros ir plėtros programa | Klaipėdos miesto autobusų parko atnaujinimas | **Bendra projekto vertė –****10 795,6 tūkst. Lt**, iš jų:ES lėšos – 7 303,2 tūkst. Lt;UAB „Klaipėdos autobusų parkas“ lėšos: 1 288,8 tūkst. Lt – tinkamos išlaidos; 2 203,6 tūkst. Lt – netinkamos išlaidos | Įvyko autobusų pirkimo konkursas. Nepasirašyta autobusų pirkimo-pardavimo sutartis, nes apskųsti konkurso rezultatai. Paraiškos vertinimo terminas pratęstas iki 2012 m. kovo mėn. |
| 5. | Susisiekimo sistemos priežiūros ir plėtros programa | Savanorių g. ruožo tiesimas | **Bendra projekto vertė – 1 194 5 tūkst. Lt** (KPPP lėšos) | **Projektas įgyvendintas.** Bendras nutiestas gatvės ilgis – 0,473 km. Nutiesta gatvė, įrengti lietaus-nuotekų tinklai, pėsčiųjų takai, dviračių takai, įrengta lietaus pralaida.2011 m. darbų užbaigtumas – 100 %. Darbai atlikti, tvarkomi dokumentai statybos užbaigimui. 2011 m. panaudotos KPPP lėšos – 494,6 tūkst. Lt |
| 6. | Susisiekimo sistemos priežiūros ir plėtros programa | Minijos g. nuo Sausio 15-osios g. iki Jūrininkų pr. rekonstrukcijos techninio projekto parengimas ir įgyvendinimas (Minijos ir Rūtų g. sankryžos rekonstrukcija, įrengiant papildomą juostą) | **Bendra projekto vertė – 32 856 2 tūkst. Lt,** iš jų KPPP lėšos - 15106,7 tūkst. Lt; KVJUD lėšos – 15000,0 tūkst. Lt; savivaldybės lėšos - 489,4 tūkst. Lt;kiti šaltiniai – 2273,1 tūkst. Lt | **Užbaigtas I statybos darbų etapas.**2011 m. buvo tęsiama Minijos g. atkarpos nuo Baltijos pr. iki Jūrininkų pr. rekonstrukcija. Įgyvendinus projektą, bus rekonstruotas 3,506 km ilgio gatvės ruožas, ryšių, elektros tinklai, atlikta tilto per Smeltalės upę rekonstrukcija, įrengti lietaus nuotekų, gatvės apšvietimo tinklai, nutiesti dviračių takai, pasodinti želdiniai. Projektas suskirstytas į tris etapus. 2011 m. gatvės rekonstrukcijos darbų užbaigtumas 44 %. I etapu 2011 m. buvo rekonstruotas 1,560 km ilgio gatvės ruožas, II statybos darbų etapu 2012 m. bus rekonstruotas 1,080 km ilgio gatvės ruožas nuo Smiltelės iki Kalnupės g., III statybos darbų etapu 2013 m. bus rekonstruotas 0,866 m ilgio gatvės ruožas nuo Kalnupės g. iki Baltijos pr. Minijos ir Rūtų g. sankryžos rekonstrukcija atidėta vėlesniam laikui.Projektą planuojama užbaigti 2013 m. 2011 m. panaudotos lėšos – 11 850,0 tūkst. Lt (KPPP lėšos – 3 850,0 tūkst. Lt; KVJUD lėšos – 8 000,0 tūkst. Lt) |
| 7. | Miesto kultūrinio savitumo puoselėjimo bei kultūrinių paslaugų gerinimo programa | Pastato K. Donelaičio g. 6B restauravimas | **Bendra projekto vertė –****928,7 tūkst. Lt (savivaldybės lėšos)** | **Projektas įgyvendintas.** Pastatas apšiltintas, atnaujintas fasadas, patalpos, sutvarkyta aplinka, rekonstruotos vandentiekio, kanalizacijos, buitinių nuotekų sistemos, rekonstruotas šilumos punktas, pakeisti langai, durys. 2001 m. darbų užbaigtumas – 100 %. 2011 m. panaudotos paskolos lėšos – 689,2 tūkst. Lt |
| 8. | Miesto kultūrinio savitumo puoselėjimo bei kultūrinių paslaugų gerinimo programa | Mažosios Lietuvos istorijos muziejaus pastato, Didžioji Vandens g. 2, Klaipėda, palėpių ir sandėlio kapitalinis remontas | **Bendra projekto vertė –****999,9 tūkst. Lt,** iš jų:ES lėšos – 362,6 tūkst. Lt;valstybės lėšos – 64,1 tūkst. Lt;savivaldybės lėšos – 573,2 tūkst. Lt | **Darbai baigti.** Atlikti energiją taupančių priemonių remonto darbai: pakeisti langai ir lauko durys, rekonstruotas šlaitinis ir sutapdintas stogas, rekonstruotos šildymo ir apšvietimo sistemos, taip pat atlikti kiti kapitalinio remonto darbai: fasado ir vidaus patalpų apdaila, įrengtos grindys, laiptai, durys, vėdinimas, vidaus vandentiekio ir ūkio nuotekų tinklai, apsauginė ir priešgaisrinė signalizacija, vaizdo stebėjimo sistema, žaibosauga |
| 9. | Miesto kultūrinio savitumo puoselėjimo bei kultūrinių paslaugų gerinimo programa | Naujo Mažosios Lietuvos istorijos muziejaus (MLIM) pastato Aukštoji g. 1/ Didžioji Vandens g. 2 statyba ir teritorijos sutvarkymo darbai (I ir II etapai). | **Bendra projekto vertė – 4 493,7 tūkst. Lt** | Vyksta MLIM saugyklų pastato su administracinėmis patalpomis (585 m2 ) statybos darbai.Atlikti teritorijos archeologiniai tyrimai. Įrengti pamatai, išmūrytos sienos, pertvaros, sumontuoti tarpaukštiniai perdengimai, stogo konstrukcijos, įrengta stogo danga, sumontuoti langai, durys. Tiesiami vidaus inžineriniai tinklai.2011 m. statybos darbų užbaigtumas 78%.2011 m. panaudotų lėšų dalis - 1060,2 tūkst. Lt |
| 10. | Ugdymo proceso užtikrinimo programa | Klaipėdos „Santarvės“ pagrindinės mokyklos pastato rekonstrukcija | **Bendra projekto vertė 3 825,0 tūkst. Lt**, iš jų:ES lėšos – 2662,1tūkst. Lt;valstybės lėšos – 692,5 tūkst. Lt;savivaldybės lėšos – 470,4 tūkst. Lt | Įvykdyta 100 proc. I etapo energiją taupančių priemonių rekonstrukcijos darbų. Atlikta stogo rekonstrukcija, apšiltintos išorinės sienos, pakeista elektros instaliacija, atliktas sporto salės ir kai kurių kabinetų remontas. II etapo metu parengtas techninis projektas, atlikta projekto ekspertizė, atliktas rangos darbų konkursas, pasirašyta rangos darbų sutartis.Veiklų įgyvendinimas nukeltas į 2012 m.  |
| 11. | Ugdymo proceso užtikrinimo programa | Klaipėdos „Vėtrungės“ gimnazijos pastato rekonstrukcija | **Bendra projekto vertė – 3 902,7 tūkst. Lt**, iš jų:ES lėšos – 2478,1 tūkst. Lt;valstybės lėšos – 630,5 tūkst. Lt;savivaldybės lėšos –794,1 tūkst. Lt | Įvykdyta 100 proc. I etapo energiją taupančių priemonių rekonstrukcijos darbų. Parengtas II etapo rekonstrukcijos darbų techninis projektas, atlikta projekto ekspertizė, parinktas rangovas. Rekonstruotos šildymo, vėdinimo sistemos, rekonstruotas šilumos punktas |
| 12. | Ugdymo proceso užtikrinimo programa | Klaipėdos Vytauto Didžiojo gimnazijos pastato rekonstrukcija | **Bendra projekto vertė –****3 828,7 tūkst. Lt**, iš jų:ES lėšos – 2 891,8 tūkst. Lt; valstybės lėšos – 270,0 tūkst. Lt;savivaldybės lėšos (P) – 666,9 tūkst. Lt | **Projektas įgyvendintas.** Projekto metu rekonstruota šildymo sistema bei šilumos punktas; atnaujinta elektros instaliacija bei apšvietimo sistema; įrengta mechaninė-rekuperacinė vėdinimo sistema; apšiltintos grindys pusrūsyje; rekonstruotas ir apšiltintas šlaitinis stogas; atliktas sienų remontas |
| 13. | Ugdymo proceso užtikrinimo programa | Klaipėdos Juozo Karoso muzikos mokyklos pastato šiluminė renovacija“  | **Bendra projekto vertė – 2 358,6 tūkst. Lt**, iš jų:ES lėšos – 979,3 tūkst. Lt;valstybės lėšos – 172,8 tūkst. Lt; **s**avivaldybės lėšos – 1 206,5 tūkst. Lt | **Projektas įgyvendintas.** Pastate pakeisti langai, lauko durys, apšiltintas stogas bei įrengta nauja jo danga, atlikti fasado rekonstrukcijos ir cokolio apšiltinimo darbai, rekonstruotas šilumos punktas, šildymo sistema, atliktas karšto vandentiekio sistemos kapitalinis remontas, įrengta mechaninė-rekuperacinė vėdinimo sistema bei pakeista elektros instaliacija ir apšvietimo sistema |
| 14. | Ugdymo proceso užtikrinimo programa  | Klaipėdos Verdenės pagrindinės mokyklos pastato, Kretingos g. 22, energetinių charakteristikų gerinimas  | **Bendra projekto vertė –2 707,5 tūkst. Lt**, iš jų: ES lėšos – 1 911,1 tūkst. Lt; valstybės lėšos – 230,0 tūkst. Lt; savivaldybės lėšos – 566,4 tūkst. Lt | **Projektas įgyvendintas.** Įgyvendinant projektą pastate pakeisti langai, apšiltintos sienos, cokolis ir atlikta fasado apdaila, apšiltintas stogas įrengiant naują dangą, atliktas šilumos punkto kapitalinis remontas bei šildymo sistemos rekonstrukcija, pakeista elektros instaliacija bei apšvietimo sistema, įrengta vėdinimo sistema, rekonstruota karšto vandentiekio sistema. Atlikti ir vidaus patalpų apdailos darbai po inžinerinių sistemų rekonstrukcijos, įrengta priešgaisrinė signalizacija, atlikti vidaus buitinių nuotekų tinklų įrengimo darbai |
| 15. | Ugdymo proceso užtikrinimo programa | Klaipėdos Liudviko Stulpino Klaipėdoje Bandužių g. 4, energetinių charakteristikų gerinimas (pastato šiluminė renovacija) | **Bendra projekto vertė 3.409,3 tūkst. Lt**, iš jų:ES lėšos – 2585,1 tūkst. Lt;savivaldybės lėšos – 824,2 tūkst. Lt. | Gautas statybos leidimas ir pradėti darbai, kuriuos planuojama baigti iki 2012 m. balandžio 1 d. |
| 16. | Ugdymo proceso užtikrinimo programa | Klaipėdos „Varpo“ gimnazijos šiluminė renovacija | **Bendra projekto vertė – 3 810,3 tūkst. Lt,** iš jų: ES lėšos – 2 651,9 tūkst. Lt; valstybės lėšos – 468,0 tūkst. Lt; savivaldybės lėšos – 690,4 tūkst. Lt | Parengtas techninis projektas, parinktas rangovas. Gautas statybos leidimas ir pradėti darbai, kuriuos planuojama baigti iki 2012 m. rugsėjo 1 d. |
| 17. | Ugdymo proceso užtikrinimo programa | Klaipėdos lopšelio – darželio „Obelėlė“, Valstiečių g. 10, pastato renovacija | **Bendra projekto vertė – 2 264,8 tūkst. Lt,** iš jų: ES lėšos – 1 418,2 tūkst. Lt; savivaldybės lėšos –846,1 tūkst. Lt | Parengta energetinis auditas ir techninis projektas. Pasirašyta rangos darbų sutartis. Pradėti rangos darbai |
| 18. | Ugdymo proceso užtikrinimo programa | Gamtos mokslų kokybės gerinimas Vakarų Latvijoje ir Lietuvoje  | **Bendra projekto vertė –** **1 523,3 tūkst. Lt,** iš jų:ES lėšos –1. 294,8 tūkst. Lt; savivaldybės lėšos – 228,5 tūkst. Lt | **Projektas įgyvendintas.** Trijų Klaipėdos miesto mokyklų (Klaipėdos Vytauto Didžiojo gimnazija, Klaipėdos „Vėtrungės gimnazija, Klaipėdos Hermano Zudermano gimnazija) kabinetai suremontuoti, nupirkta kompiuterinė įranga, baldai, mokymo priemonės |
| 19. | Ugdymo proceso užtikrinimo programa | BĮ Klaipėdos Baltijos vidurinės mokyklos patalpų pritaikymas gimnazijos veiklai | **Bendra projekto vertė – 435,1 tūkst. Lt**, iš jų:savivaldybės lėšos – 183,1 tūkst. Ltkitos (paramos) lėšos– 252,0 tūkst. Lt | **Projektas įgyvendintas.** Įrengtas keltuvas ir liftas žmonėms su negalia, įrengti pandusai, sanitariniai mazgai, korekcijos salė, atliktas koridoriaus remontas. 2011 m. panaudotų lėšų dalis – 221,0 tūkst. Lt |
| 20. | Kūno kultūros ir sporto plėtros programa  | Klaipėdos daugiafunkcinio sporto ir pramogų komplekso, Dubysos 10, Klaipėdoje, statyba | **Bendra projekto vertė –****72 327,7 tūkst. Lt,** iš jų:ES lėšos –36 583,0 tūkst. Lt;savivaldybės lėšos –15 501,7 tūkst. Lt; valstybės lėšos – 19 743,0 tūkst. Lt; koncesininko lėšos – 500,0 tūkst. Lt | **Projektas įgyvendintas**Pastatytas daugiafunkcinis sporto ir pramogų kompleksas – „Švyturio“ arena. Bendrieji rodikliai: pastato aukštai – 4; bendras plotas – 22029,29 m2; sporto mokykla (19707,70 m2); automobilių stovėjimo aikštelė (6675,53 m2, 1300 vietų). Priklausomai nuo renginio tipo, pastatas talpins nuo 1800 iki 7000 žiūrovų. Numatoma, kad kasmet arenoje bus suorganizuota apie 110 renginių, kuriuos aplankys vidutiniškai 250 tūkst. lankytojų |
| 21. | Kūno kultūros ir sporto plėtros programa | BĮ „Gintaro“ sporto centro baseino (S. Daukanto / S. Nėries g. 31/1, Klaipėda) pastato šiluminė renovacija, | **Bendra projekto vertė–****4 008,1 tūkst. Lt,** iš jų: ES lėšos – 670,7 tūkst. Lt;valstybės lėšos – 118,4 tūkst. Lt;savivaldybės lėšos – 3 219,0 tūkst. Lt | **Darbai baigti.**Sporto centre pakeisti langai bei lauko durys, apšiltintas stogas bei įrengta nauja danga, apšiltintos sienos bei cokolis. Taip pat rekonstruotas šilumos punktas bei šildymo sistema, atliktas karšto vandentiekio sistemos kapitalinis remontas, įrengta mechaninė-rekuperacinė vėdinimo sistema, apsauginė ir priešgaisrinė signalizacijos bei pakeistos elektros instaliacijos ir apšvietimo sistemos |
| 22. | Kūno kultūros ir sporto plėtros programa | BĮ Klaipėdos „Viesulo“ sporto centro pastato (Naikupės g. 25 A) šiluminė renovacija | **Bendra projekto vertė –****1 443,6 tūkst. Lt**, iš jų:ES lėšos – 761,1 Lt;savivaldybės lėšos – 682,5 tūkst. Lt | **Projektas įgyvendintas.** Pastate pakeisti langai bei lauko durys, apšiltintas stogas bei įrengta nauja stogo danga, apšiltintos sienos ir cokolis. Atliktas šilumos punkto kapitalinis remontas, rekonstruota šildymo sistema, atliktas karšto vandentiekio sistemos remontas, įrengta mechaninė-rekuperacinė vėdinimo sistema ir pakeista elektros instaliacijos ir apšvietimo sistema |
| 23. | Socialinės atskirties mažinimo programa | Patalpų (Debreceno g. 48) pritaikymas dienos centro vaikams iš socialinės rizikos šeimų ir trumpalaikės socialinės ir krizių įveikimo pagalbos skyriaus veiklai  | **Bendra projekto vertė – 1 824,5 tūkst. Lt**, iš jų:ES lėšos – 1 440,0 tūkst. Lt.; savivaldybės lėšos – 384,5 tūkst. Lt | **Darbai baigti.** Patalpos (900 m2) įrengtos ir pritaikytos dienos centro vaikams iš socialinės rizikos šeimų |
| 24. | Socialinės atskirties mažinimo programa | Socialinių paslaugų moterims, patyrusioms smurtą šeimoje ar nukentėjusioms nuo prekybos žmonėmis, plėtra, steigiant moterų krizių centrą | **Bendra projekto vertė –****3 168,3 tūkst. Lt**, iš jų:ES lėšos – 1 778,5 tūkst. Lt;savivaldybės lėšos – 389,8 tūkst. Lt; kitos lėšos – 1 000,0 tūkst. Lt. | Vyksta rangos darbai |
| 25. | Socialinės atskirties mažinimo programa | Senyvo amžiaus asmenų dienos socialinės globos centras (Kretingos g. 44) | **Bendra projekto vertė** **2.203,1 tūkst. Lt**, iš jų:ES lėšos –1.872,6 tūkst. Lt;savivaldybės lėšos– 330,5 tūkst. Lt. | Pasirašyta sutartis dėl statinio projekto ekspertizės atlikimo paslaugų. Su UAB „Projektų rengimo centras“ pasirašyta Pastato, adresu Kretingos g. 44, Klaipėda, rekonstrukcijos techninio projekto parengimo ir projekto vykdymo priežiūros paslaugų teikimo sutartis |
| 26. | Socialinės atskirties mažinimo programa | Suaugusiųjų asmenų su psichine negalia dienos socialinės globos centras (Kretingos g. 44) | **Bendra projekto vertė –****1 908,8 tūkst. Lt**, iš jų:ES lėšos –1 622,5 tūkst. Lt;savivaldybės lėšos –286,3 tūkst. Lt | Pasirašyta sutartis dėl statinio projekto ekspertizės atlikimo paslaugų. Su UAB „Projektų rengimo centras“ pasirašyta Pastato, adresu Kretingos g. 44, Klaipėda, rekonstrukcijos techninio projekto parengimo ir projekto vykdymo priežiūros paslaugų teikimo sutartis |
| 27. | Socialinės atskirties mažinimo programa | Suaugusiųjų asmenų su protine negalia dienos socialinė globos centras (2 spec. mokykla, III a.) | **Bendra projekto vertė –****1 968,3 tūkst. Lt**, iš jų:ES lėšos –1 672,6 tūkst. Lt;savivaldybės lėšos – 295,7 tūkst. Lt | Projekto metu bus rekonstruota ir pritaikyta dalis 2 spec. mokyklos III a. patalpų, adresu Panevėžio g. 2, kuriame bus teikiama dienos kompleksinė socialinė globa suaugusiems asmenims su protine negalia (nuo 18 m. iki pensinio amžiaus). 2011-02-04 pasirašyta finansavimo ir administravimo sutartis. Pasirašyta projektavimo paslaugų sutartis, vyksta projektavimas |
| 28. | Subalansuoto turizmo skatinimo ir vystymo programa | Klaipėdos miesto poilsio parko sutvarkymas ir pritaikymas turizmo bei kitoms viešoms reikmės, I etapas  | **Bendra projekto vertė –** **3 994,5 tūkst. Lt,** iš jų:ES lėšos – 2 899,9 tūkst. Lt.savivaldybės lėšos – 1 094,6 tūkst. Lt | **Projektas įgyvendintas ( I etapo I dalies darbai).**Atlikti miško sanitariniai, kraštovaizdžio formavimo kirtimai, atnaujinta parko prieigų ir takų danga, suformuotas žiedinis pėsčiųjų-dviračių takas, įrengti vandentiekio, elektros ir apšvietimo tinklai, pastatyti nauji suoliukai ir šiukšliadėžės, dviračių stovai ir informaciniai stendai. Šiame etape parke įrengtos vaikų žaidimo aikštelė bei riedutininkų-riedlentininkų aikštelė |
| 29. | Smulkaus ir vidutinio verslo plėtros programa  | Buvusio tabako fabriko Klaipėdoje pritaikymas kūrybinių industrijų veiklai. II etapas. | **Bendra projekto vertė –** **12 999,4 tūkst. Lt**, iš jų:ES lėšos – 8 466,2 tūkst. Ltsavivaldybės lėšos – 4 533,2 tūkst. Lt  | Per 2011 m. atlikta 20 proc. statybos darbų. 2011 metų projekto vertės panaudotų lėšų dalis – 2.810,3 tūkst. Lt  |
| 30. | Miesto infrastruktūros objektų priežiūros ir modernizavimo programa | Vandens tiekimo ir nuotekų tvarkymo infrastruktūros plėtra Klaipėdoje  | **Bendra projekto vertė –** **39 015,7 tūkst. Lt,** iš jų: ES lėšos – 29 578,7 tūkst. Lt.;savivaldybės lėšos – 3 772,0 tūkst. Lt; valstybės lėšos – 3 479,8 tūkst. Lt., iš jų netinkamos lėšos – 2 185,2 tūkst. Lt | 2011 m. įgyvendintos veiklos: vandentiekio ir nuotekų tinklų plėtra Tauralaukio šiaurės rytų rajone, vandentiekio ir ūkio nuotekų tinklų statyba iki Klaipėdos administracinės miesto ribos prijungiant prie miesto tinklų gyvenamųjų namų kompleksą „Žaliasis slėnis“ Klaipėdos rajone ir dalį namų sodininkų bendrijos „Tauras“ Klaipėdos mieste. 2011 m. panaudota 4.295,5 tūkst. Lt |
| 31. | Miesto infrastruktūros objektų priežiūros ir modernizavimo programa | Vandentiekio ir nuotekų tinklų plėtra Klaipėdos rajone (Jakuose, Sudmantuose, Doviluose, Gargžduose, Purmaliuose, Kalotėje, Ginduliuose, Klaipėdoje) | **Bendra projekto vertė (Klaipėdos miesto dalis) –****3 416,9 tūkst. Lt,** iš jų:ES lėšos – 2 889,4 tūkst. Lt;valstybės lėšos – 339,9 tūkst. Lt;savivaldybės lėšos – 187,6 tūkst. Lt | 2011 m. pateikta paraiška finansavimui iš ES fondų gauti, pasirašyta finansavimo administravimo sutartis, pasirašytos rangos darbų sutartys. Projektas vykdomas dviejų savivaldybių teritorijoje – Klaipėdos mieste ir Klaipėdos rajone. Vykdant šį projektą Klaipėdos mieste turėtų būti nutiesta apie 3 km vandentiekio ir apie 3 km nuotekų tinklų, Klaipėdos rajone – apie 45 km nuotekų tinklų ir apie 34 km naujų vandentiekio tinklų. Įgyvendinus projektą apie 3600 gyventojų galės naudotis centralizuotai teikiamomis nuotekų tvarkymo paslaugomis |
| 32. | Miesto infrastruktūros objektų priežiūros ir modernizavimo programa | Lietaus bei ūkio nuotekų tinklų bei kelio dangų įrengimas Melnragėje | **Bendra projekto vertė – 9869,1 tūkst. Lt** | 2011 m. įrengta 2800 m2 naujos kelio dangos, įrengti apšvietimo, nuotekų tinklai Kopų, Aušros, Vienybės gatvėse. 2011 m. panaudota 2.000,0 tūkst. Lt KPPP lėšų |
| 33. | Sveikatos apsaugos paslaugų gerinimo programa | VšĮ Klaipėdos universitetinės ligoninės centrinio korpuso operacinių rekonstrukcija | **Bendra projekto vertė – 9 841 8 tūkst. Lt** | 2011 m. baigti II etapo ir vykdomi III etapo operacinių rekonstrukcijos darbai. 2011 m. panaudota 1.400,0 tūkst. Lt |

\*SVP-Klaipėdos miesto savivaldybės strateginis veiklos planas; KVJUD – VĮ Klaipėdos valstybinio jūrų uosto direkcija; KPPP – Kelių priežiūros ir plėtros programa, LEZ – Laisvoji ekonominė zona.

**Turizmo plėtra**

Siekiant plėtoti jūrinį turizmą,2011 m. rugpjūčio 18–21 d. surengta „*The Culture 2011 Tall Ships Regatta*“. Į Klaipėdą atplaukė 29 laivai iš 10 šalių, iš jų 8 A klasės ir 6 B klasės burlaiviai, 14 – C klasės ir D klasės jachtų. Laivų įgulų narių skaičius – 1800, iš jų pusę sudarė jaunimas nuo 15 iki 25 metų. Regatos biuruose ir su įgulomis dirbo 83 savanoriai. Šventė truko 3 dienas, renginiai organizuoti Kruizinių laivų terminale, AB „Klaipėdos laivų remontas“, UAB „Memelio miestas“ teritorijose, Danės krantinėse.

 Regatų laivybai skatinti 2011 metais, organizuoti šie renginiai: 1) kartu su burlaivio „Brabander“ kapitonu Valdemaru Vizbaru bei Klaipėdos pilies jachtų uosto kapitonu K. Bartusevičiumi dalyvauta tarptautinėje vandens turizmo parodoje „Boat 2011“ Diuseldorfe, Vokietijoje, kurioje Klaipėda pristatyta kaip jūrinio turizmo kryptis; 2) gegužės–spalio mėn. bendradarbiauta organizuojant Lietuvos klubinių regatų taurės regatas: „Gero vėjo“, „Švyturio Joninių nakties regata 2011“, „Neringa FM regata“, „Rudenine Baltija“, „Pilypo regata“; 3) birželio –rugsėjo mėn. priimti mokomieji burlaiviai „Aphrodite“ (Olandija), „Hoppet“ (Švedija), „Roald Amundsen“ (Vokietija), „Christian Radich“ (Norvegija) bei „Kruzenshtern“ (Rusija); 4) dalyvauta tarptautinių organizacijų veikloje „Baltic Sail“, „Sail Training International“ susitikimuose, konferencijose, pristatymuose.

 2011 m. Klaipėdoje apsilankė 1032 jachtos (pramoginiai laivai) ir 36 kruiziniai laivai (tarp jų 5 kruiziniai laivai, ilgesni nei 200 m, ir 5 nauji kruiziniai laivai „Adonia“, „Costa Pacifica“, „Christina Katarina“, „National Georgaphic Explorer“ ir „Spirit of Adventure“). Kruiziniais laivais atvyko 21478 keleivių, 37 proc. mažiau, palygti su 2010 m. Priežastys – kruizinės linijos „Delphin Kreuzfahrten“ bankrotas 2011 metais, dėl kurio nebuvo įvykdyti 6 kruizinių laivų „Delphin“ ir „Delphin Voyager“ atvykimai į Klaipėdos uostą.

 Klaipėdos miesto turizmo galimybės pristatytos šiose tarptautinėse turizmo parodose: „Seatrade Shipping Miami“ (Majamis, JAV), „Seatrade Europe“ (Hamburgas, Vokietija), „Vakantiebeurs 2011“ (Utrechtas, Olandija), Reiseliv 2011“ (Lilestromas, Norvegija), „Reisen 2011“ (Hamburgas, Vokietija), „BIT 2011“ (Milanas, Italija), „Vivattour 2011“ (Vilnius, Lietuva), „MIT 2011“ (Maskva, Rusija), „Otdych 2011“ (Minskas, Baltarusija), „Jantur 2011“ (Kaliningradas, Rusija).

 Siekiant skleisti turizmo informaciją, 2011 m. parengti ir išplatinti informaciniai bei reklaminiai leidiniai, skirti į miestą atvykstantiems svečiams – miesto žemėlapiai (~ 30 000 vnt.), informacinės skrajutės apie turistines paslaugas mieste 8 kalbomis ir kt. 2011 metais Klaipėdoje organizuoti pristatymai žurnalistams iš Ispanijos, Vokietijos, Prancūzijos, Italijos, Lenkijos bei Didžiosios Britanijos.

 VšĮ Klaipėdos turizmo ir kultūros informacinis centro (KTKIC) duomenimis, bendras jų skaičiuojamų turistų srautas į Klaipėdos miestą 2011 m. buvo 0,8 proc. mažesnis nei 2010 m. Šie pokyčiai susiję su anksčiau minėtu turistų, atvykstančių kruiziniais laivais, skaičiaus mažėjimu. Tuo tarpu KTKIC 2011 m. aptarnauta 71 tūkst. turistų, o tai yra 35 proc. daugiau turistų nei 2010 m. 2011 m. fiksuotas ir gerėjantis apgyvendinimo įstaigų užimtumo augimas – jis buvo 9 proc. didesnis nei 2010 m. Tai siejama su mieste vykusiais tarptautiniais renginiais – Europos vyrų krepšinio čempionatu bei didžiųjų burlaivių regata.

**Smulkiojo ir vidutinio verslo (SVV) rėmimas**

Statistikos departamento duomenimis, verslumo lygis Klaipėdos mieste 2011 m. padidėjo 5,7 proc., t. y. tūkstančiui gyventojų metų pradžioje teko 29,1 SVV įmonės (2010 m. – 27,5). Smulkusis ir vidutinis verslas (SVV) Klaipėdos mieste remiamas vadovaujantis Klaipėdos miesto plėtros strateginiu planu 2007–2013 m. Pastarajame dokumente apibrėžta kryptis – inovatyvaus ir kūrybinių industrijų verslo rėmimas. Pasirinkta SVV rėmimo forma – per įvairius projektus, pritraukiant fondų ir programų lėšas. 2011 m. SVV remtas per VšĮ Klaipėdos ekonominės plėtros agentūros vykdomus projektus, kuriuose dalyvauti sprendimą yra priėmusi savivaldybės taryba.

Projektas „Virtualios verslo paramos infrastruktūros kūrimas Baltijos šalyse“ (ENTERBANK). Projekto partneriai: *Ventspils Digital Centre* (Ventspilis, Latvija) ir LCC tarptautinis universitetas (Klaipėda, Lietuva). Projekto veiklos ir e. paslaugos planuotos remiantis 2009–2010 m. atliktomis verslininkų apklausomis, kurias atlikus paaiškėjo, kad labiausiai pradedantiems verslininkams reikia viešųjų e. rinkodaros, konsultacijų ir mokymų paslaugų. Įgyvendinant projektą 2011 m. vasario mėn. organizuota Karjeros mugė LCC studentams ir verslui (1000 dalyvių ir lankytojų), 2011 m. lapkričio mėn. surengta tarptautinė konferencija jauniesiems verslininkams „Empower, Inspire, Engage“ (300 dalyvių). Buvo kuriamas virtualus verslo inkubatorius: atliktas anketinis tyrimas virtualaus inkubatoriaus būsimiems klientams ir paslaugoms identifikuoti (tyrime dalyvavo 51 SVV įmonė). Tyrimo pagrindu paruošta išankstinė IT paslaugų platforma. 2011 m. pabaigoje virtualiame inkubatoriuje buvo užsiregistravusios 23 lietuviškos įmonės.

Projektas „Urbanistinės traukos erdvės“ (URBAN CREATIVE POLES). Jo tikslas – sukurti ir įgyvendinti viešojo sektoriaus gerąsias praktikas, stiprinančias kūrybinių industrijų poziciją ir didėjantį potencialą bendrame ekonomikos kontekste. Projekte dalyvauja septyni miestai (Klaipėda, Brandenburgas (Vokietija), Kotbusas (Vokietija), Zieliona Gora (Lenkija), Linčiopingas (Švedija), Ostsamas (Švedija), Tartu (Estija)), kurie pripažįsta šio sektoriaus potencialą ir jaučia koordinuotų strategijų poreikį. Specifines žinias teikia miestų universitetai ir sėkmingiausi to verslo sektoriaus atstovai. Vadovaujantis partneris – Brandenburgo universitetas (Vokietija). 2011 m. organizuota 5 konkurso būdu atrinktų klaipėdiečių išvyka į vasaros akademiją Kotbuse (Vokietija). Atlikta Klaipėdos kūrybinių industrijų sektoriaus esamos situacijos analizė ir parengta galimybių koncepcija. Organizuoti 4 kūrybinių industrijų sektoriaus atstovų seminarai, kuriuose iš viso dalyvavo 60 dalyvių.

Taip pat, siekiant skatinti smulkųjį ir vidutinį verslą, 2011 m. savivaldybė įsigijo 10 prekybinių namelių šventinei prekybai organizuoti.

**Tarptautiniai ryšiai**

Klaipėdos miesto savivaldybė dalyvauja tarptautinių organizacijų veikloje (EUROCITIES, Baltijos miestų sąjunga, KIMO, ENNHO, *Baltic Sail*, Baltijos kruizai, Europos prizu apdovanotų miestų asociacija, Merai už taiką, Europos miestai prieš narkotikus ECAD, WHO Sveikų miestų sąjunga). Egzistuojantys užsienio ryšiai bei susigiminiavusių miestų partnerystė palengvina Klaipėdos miesto rinkodarą bei investicinių projektų pristatymą užsienyje. Deja, 2011 metais dėl lėšų stokos dažnai buvo atsisakoma kvietimų dalyvauti tarptautinių organizacijų rengiamuose mokymuose, seminaruose, konferencijose.

2011 m. suorganizuoti 24 vizitai diplomatinio korpuso atstovams, miestų partnerių ir kitų užsienio šalių delegacijoms. Lankėsi Gruzijos ambasadorius Lietuvoje Georgijus Kerdikošvilis, Ricardo Ivoskus – General San Martino (Argentina) miesto meras, Kazachstano Respublikos ambasadorius Erik Sugurbekov, Čekijos ambasadorius J. E. Radek Pech, Japonijos ambasadorė Miyoko Akashi ir kiti. Pasirašytas ketinimų protokolas dėl bendradarbiavimo su General San Martino (Argentina) miestu.

Per 2011 m. suorganizuotos 45 savivaldybės darbuotojų ir savivaldybės tarybos narių išvykos į užsienį, kuriose dalyvavo 77 asmenys.

**Viešųjų darbų programos įgyvendinimas**

Bedarbių dalis nuo darbingo amžiaus gyventojų Klaipėdos mieste 2011 m. sudarė apie 9 proc. Siekiant suteikti bedarbiams galimybę įsidarbinti, Klaipėdos miesto savivaldybė kartu su Klaipėdos teritorine darbo birža vykdė Viešųjų darbų programą, kuriai 2011 metais buvo skirta 768,8 tūkst. Lt. valstybės biudžeto dotacija (panaudota 710,0 tūkst. Lt). Pagal Viešųjų darbų programą Klaipėdos mieste 2011 m. įdarbinta 800 bedarbių.

**Licencijų ir leidimų išdavimas**

2011 m. išduota, papildyta, patikslinta ir panaikinta licencijų, licencijų kortelių, leidimų keleivių vežimui, leidimų egzempliorių – 1222. Išduota leidimų prekybai, paslaugų teikimui, reklamai, leidimų naudotis vietomis automobiliams statyti, gyventojų leidimų – 2767. 2011 m. parengti tarybos sprendimai dėl Prekybos viešosiose vietose tvarkos aprašo bei vietinių rinkliavų nuostatų bei vietinės rinkliavos nuostatų už išorinę reklamą pakeitimo. Įteisinta išplėstinė viešosios vietos sąvoka, įtraukiant ir privatiems asmenims priklausančius, tačiau visuomenei prieinamus viešuosius plotus. Tai leido pagerinti prekybos ir paslaugų teikimo vietų įrangos kokybę bei sugriežtinti atsakomybę už atitinkamų tvarkų nesilaikymą.

**SOCIALINIŲ REIKALŲ DEPARTAMENTAS**

Departamentas yra atsakingas už: 1) valstybės ir savivaldybės politikos savivaldybės socialinių paslaugų, vaikų teisių apsaugos, socialinio būsto, sveikatos ir civilinės būklės aktų registravimo srityse įgyvendinimą; 2) savivaldybės socialinių paslaugų kokybės gerinimą ir plėtrą.

Departamentas 2011 m. įgyvendino 2 Klaipėdos miesto savivaldybės 2011–2013 metų strateginio veiklos plano programas: Socialinės atskirties mažinimo programą (Nr. 12), Sveikatos apsaugos paslaugų gerinimo programą (Nr. 13).

**Socialinė parama ir socialinės paslaugos**

Organizuotas socialinių paslaugų teikimas Klaipėdos m. gyventojams per biudžetines įstaigas, perkamas paslaugas ir kompensavimo sutartis. Teiktų paslaugų grupės ir gavėjų skaičius pateikiamas 5 lentelėje. Iš lentelėje pateikiamų duomenų matyti, kad paslaugų gavėjų skaičius nežymiai padidėjo. Pokyčiai atskirose paslaugų gavėjų grupėse įvyko dėl teisės aktų pasikeitimų (už kai kurias paslaugas, teikiamas jų namuose, gyventojai nuo 2011 m. turi primokėti, dėl to norinčių jas gauti asmenų skaičius sumažėjo), padidėjusių paslaugų gavėjų skaičiaus tam tikrose grupėse (pvz., padaugėjo ligotų socialinės rizikos asmenų laikino apnakvindinimo įstaigoje, dėl to išaugo transporto paslaugos apimtis, nes minėtus asmenis teko dažniau vežti į gydymo įstaigas), naujai įsteigtų ar išplėstų paslaugų.

**5 lentelė. Socialinių paslaugų gavėjų skaičius pagal paslaugų rūšis ir grupes 2010 ir 2011 m.**

|  |  |  |  |
| --- | --- | --- | --- |
| **Paslaugos pavadinimas** | **Paslaugų gavėjų grupė** | **Paslaugos gavėjų****skaičius****2010 m.** | **Paslaugos gavėjų****skaičius** **2011 m.** |
| Maitinimas | Neįgalieji, socialinės rizikos asmenys, senyvo amžiaus asmenys | 982 | 863 |
| Transporto paslauga | Neįgalieji, socialinės rizikos asmenys, senyvo amžiaus asmenys | 137 | 166 |
| Būsto ir aplinkos pritaikymo paslauga | Neįgalieji | 7 | 8 |
| Pagalba į namus | Neįgalieji, senyvo amžiaus asmenys | 288 | 228 |
| Socialinių įgūdžių ugdymas ir palaikymas | Socialinės rizikos šeimos | 371 | 300 |
| Laikinas apnakvindinimas | Socialinės rizikos asmenys | 266 | 334 |
| Intensyvi krizių įveikimo pagalba | Socialinės rizikos asmenysSocialinės rizikos vaikai arba vaikai iš socialinės rizikos šeimų | 6237 | 6688 |
| Socialinės priežiūros paslaugos dienos centre | Socialinės rizikos vaikai arba vaikai iš socialinės rizikos šeimų | 60 | 78 |
| Dienos socialinė globa institucijoje | Asmenys su negalia, senyvo amžiaus asmenysNeįgalūs vaikai | 11240 | 8453 |
| Dienos socialinė globa asmens namuose | Asmenys su negalia | 2 | 39 |
| Trumpalaikė socialinė globa institucijoje | Neįgalieji, senyvo amžiaus asmenysVaikai likę be tėvų globosSocialinės rizikos asmenys | 231237 | 1122241 |
| Ilgalaikė socialinė globa | Neįgalieji, senyvo amžiaus asmenysVaikai likę be tėvų globos | 270151 | 320166 |
| **Iš viso:** | **3055** | **3067** |

**2011 m. buvo toliau įgyvendinamas savivaldybės siekis plėsti nestacionarių paslaugų įvairovę ir tinklą.** Buvo tęsiami parengiamieji darbai dėl BĮ Klaipėdos miesto šeimos ir vaiko gerovės centro intensyvios krizių įveikimo pagalbos socialinės rizikos vaikams ir trumpalaikės socialinės globos likusiems be tėvų globos vaikams plėtros bei dienos centro vaikams iš socialinės rizikos šeimų įkūrimo: perkami baldai ir kita reikalinga įranga. Įstaiga paslaugas pastate Debreceno g. 48 pradėjo teikti 2012 sausio 1 d. Buvo bendradarbiaujama su įmonės „Espersen“ (Danija) labdaros ir paramos fondu dėl Moterų krizių centro (Taikos pr. 76A) įsteigimo (objekto statybos pradėtos ir centras turėtų pradėti funkcionuoti 2012 m. II pusmetį).

Socialinė atskirtis Klaipėdos mieste pastaraisiais metais, deja, auga. Tai liudija didėjantis pareiškėjų gauti socialinę paramą skaičius. 2011 m. jis buvo 35,6 proc. didesnis nei 2010 m., žr. 6 lentelę.

**6 lentelė. Pareiškėjų skaičius pagal paramos rūšis 2010–2011 m.**

|  |  |  |  |  |
| --- | --- | --- | --- | --- |
| **Eil. Nr.** | **Paramos rūšys** | **2010 m.****kreipėsi pareiškėjų** | **2011 m.****kreipėsi pareiškėjų** | **Pokytis (+,-)** |
| 1. | Socialinės pašalpos ir kompensacijos | 28017 | 49260 | +21243 |
| 2. | Išmokos vaikams | 5346 | 6218 | +872 |
| 3. | Šalpos išmokos | 3205 | 3987 | +782 |
| 4. | Laidojimo pašalpos | 1949 | 2038 | +89 |
| 5. | Socialinė parama mokiniams | 3394 | 4501 | +1107 |
| 6. | Vienkartinės pašalpos | 2230 | 3544 | +1314 |
| 7. | Kitos išmokos | 73 | 177 | +104 |
|  | **Iš viso:** | **44214** | **69725** | **+25511** |

Siekiant pagerinti gyventojų aptarnavimo sąlygas, pastate Vytauto g. 13, kuriame paslaugas teikia Socialinės paramos skyriaus specialistai, atliktas remontas. Patalpos pritaikytos seniems ir neįgaliems asmenims, I aukšte įrengti kabinetai (nupirkti baldai, kompiuterinė technika) ir pakeistas darbo organizavimas priimant pareiškėjus. Bendradarbiaujant su Lietuvos aklųjų ir silpnaregių sąjunga pastato durys paženklintos skiriamosiomis juostomis, skirtos palengvinti aklųjų ir silpnaregių orientavimąsi patalpose. Gerinant pareiškėjų aptarnavimą įdiegta ir pradėta naudoti išankstinės registracijos internetu sistema.

**Vaiko teisių apsauga**

Vaiko teisių apsaugos skyrius tyrė gaunamą informaciją apie vaiko teisių pažeidimus šeimose. Nustačius pažeidimus, šeima įrašoma į Socialinės rizikos šeimų, auginančių vaikus, apskaitą. Pagrindinės šeimų įrašymo į apskaitą priežastys yra alkoholizmas, narkomanija, socialinių įgūdžių neturėjimas, psichinės ligos, skurdas, smurtas šeimose. 2011 m. pabaigoje socialinės rizikos šeimų, auginančių vaikus, apskaitoje Klaipėdos mieste buvo 327 šeimos, vaikų skaičius jose – 467. Keletą pastarųjų metų šie skaičiai yra stabilūs. Dirbant su šeimomis BĮ Klaipėdos miesto šeimos ir vaiko gerovės centro socialiniams darbuotojams, dalyje šeimų problemos išsprendžiamos ir jos išbraukiamos iš apskaitos (išnykus įrašymo priežastims, 2011 m. iš apskaitos išbrauktos 29 šeimos).

Pasitaiko atvejų, kai vaikai iš tėvų ar globėjų šeimos dėl smurto ar nepriežiūros paimami skubos tvarka Vaiko teisių apsaugos skyriaus spendimu ir nedelsiant apgyvendinami vaikų globos institucijose. 2011 m. buvo priimti 59 tokie sprendimai (2010 m. – 24).

Per 2011 m. Klaipėdos mieste be tėvų globos liko 65 vaikai, iš kurių globėjų šeimose nustatyta globa 45, vaikų globos institucijose – 20 vaikų. Globėjų šeimose Klaipėdoje šiuo metu globojami 248 vaikai, globos institucijose – 134 vaikai. Pastebimas nežymus globojamų vaikų skaičiaus mažėjimas. Tai vertintina kaip efektyvesnis savivaldybės ir socialinių partnerių darbas. Nutraukus globą šeimoje ar institucijoje, tėvams per metus grąžinti 25 vaikai.

2011 m. buvo atlikta analizė, siekiant sužinoti, kiek yra vaikų, kurių tėvai išvykę į užsienio valstybes. Buvo apklausta 91 ugdymo įstaiga ir išsiaiškinta, kad tokių vaikų yra 276. Tada kreiptasi į vaikų artimuosius, kad šie asmenys įformintų vaiko laikinąją globą, siekiant, kad kiekvienas vaikas turėtų įstatyminį atstovą. Taip pat organizuota informacijos sklaida per žiniasklaidos priemones apie būtinybę forminti vaiko laikinąją globą tėvams išvykus į užsienio šalis. Minėtos priemonės davė gerus rezultatus – per metus laikinoji globa tėvų prašymu nustatyta 105 vaikams (2010 m. – 64), tai nemažas skaičius, įvertinus, kad iš viso 2011 metų gale tokių vaikų buvo globojama 194 (2010 m. – 174, 2009 m. – 150).

Miesto gyventojai buvo skatinami tapti likusių be tėvų globos vaikų globėjais, įtėviais: tam kreipiamasi į žiniasklaidą, ruošiama dalomoji medžiaga. 2011 m. buvo įvaikinta 10 vaikų iš Klaipėdos.

Praėjusiais metais padaugėjo pranešimų apie šeimose naudotą smurtą prieš vaikus: 2011 m. gauti 76 pranešimai, 2010 – 23 pranešimai, 2009 – 10.

Suorganizuota konferencija „Smurtas prieš vaiką šeimoje: pagalbos galimybės“. Renginyje dalyvavo ugdymo įstaigų socialiniai pedagogai, socialiniai darbuotojai, policijos pareigūnai, globos namų darbuotojai ir kt. Priimta rezoliucija ir išsiųsta į LR Sveikatos apsaugos, Švietimo ir mokslo ir Socialinės apsaugos ir darbo ministerijas, Klaipėdos universitetą ir kitas institucijas. Informuota visuomenė, kur kreiptis pagalbos smurtą patyrusiems vaikams ir šeimoms.

2011 m. buvo surinkta medžiaga ir paruošta 16 ieškinių teismui dėl laikino ar neterminuoto tėvų valdžios apribojimo, vaikų atskyrimo nuo tėvų. 2011 m. 1195 kartus dalyvauta Klaipėdos miesto apylinkės, apygardos ir kitų miestų apylinkės teismuose, atstovaujant vaikų interesams ginčuose dėl vaikų bei apklausiant juos ikiteisminiame tyrime ir baudžiamosiose bylose (2010 metais bylose dalyvauta 981 kartą).

**Socialinis būstas**

2011 m. priimti ir vertinti 273 asmenų ir šeimų prašymai įrašyti į savivaldybėje sudaromus sąrašus socialinio būsto nuomai ir 7 asmenų prašymai išduoti pažymas apie teisę į valstybės paramą būstui įsigyti gauti. Iš pateiktų prašymų įrašyti į sąrašus buvo patenkinti 161, pažymoms gauti – 7.

Sudarytas ir patvirtintas 2011 metų asmenų ir šeimų, pageidaujančių išsinuomoti savivaldybės socialinį būstą, kuriame įrašyti 2348 asmenys ir šeimos, sąrašas bei grįžtančių į Lietuvą reabilituotų politinių kalinių ir tremtinių bei jų šeimų aprūpinimo būstu sąrašas, kuriame įrašyti 57 asmenys ir šeimos.

2011 metais buvo išnuomotas 31 socialinis būstas jo laukiantiems asmenims ir šeimoms. Dėl neskiriamo finansavimo savivaldybės socialinio būsto fondui plėsti iš valstybės biudžeto ilgėja ir taip ilgas socialinio būsto laukimo nuomos eilėse terminas. Tai sukelia laukiančiųjų nepasitenkinimą, kuris dažniausiai išreiškiamas nepagrįstais skundais savivaldybės institucijų vadovams, savivaldybės tarybos nariams ir įvairioms valstybinės valdžios įstaigoms. Vidutiniškai Klaipėdos mieste asmeniui (šeimai) laukti socialinio būsto tenka 15 metų.

2011 m. daug dėmesio skirta savivaldybės gyvenamųjų patalpų techninės būklei. Vykdyti 54 tuščių ir 57 apgyvendintų savivaldybės gyvenamųjų patalpų remonto darbai. Šiems darbams panaudota 1370 tūkst. Lt savivaldybės gyvenamųjų patalpų nuompinigių specialiosios programos lėšų.

2011 m. aktyviai dirbo Komisija savivaldybės gyvenamųjų patalpų nuomos klausimams nagrinėti. Buvo ieškoma galimybių mažinti savivaldybės gyvenamųjų patalpų nuomininkų skolas už nuomą ir komunalines paslaugas. 2011 m. žymiai pagerėjo nuomos mokesčio už išnuomotą socialinį būstą surenkamumas – jis siekė 92 proc. (2010 m. – 85 proc.).Šis rezultatas pasiektas VšĮ „Klaipėdos butai“ pastangomis.

**Sveikata**

*Siekiant užtikrinti visuomenės sveikatos priežiūros paslaugų teikimą ir jų plėtojimą*, 2011 m. parengta ir patvirtinta 4 metų Savivaldybės visuomenės sveikatos rėmimo specialioji programa.

Organizuotas Klaipėdos miesto savivaldybės visuomenės sveikatos rėmimo specialiosios programos 2011 m. priemonių rengimas ir tvirtinimas Klaipėdos miesto savivaldybės taryboje. Vykdytas minėtos programos įgyvendinimas 5 prioritetinėse srityse:

- Priklausomybių prevencija **–** tęsta žalos mažinimo programa: paslaugos teiktos stacionariame ir mobiliame žemo slenksčio paslaugų kabinetuose pagal Lietuvos Respublikos sveikatos apsaugos ministro 2006 m. liepos 5 d. įsakymu Nr. V-584 patvirtintą Narkotinių ir psichotropinių medžiagų žalos mažinimo programų vykdymo tvarkos aprašą (suteikta 12915 socialinės ir medicininės konsultacijos) (2010 m. – 17 589). 2011 metais Klaipėdos mieste buvo užregistruoti 22 nauji ŽIV atvejai (2010 m. – 19).

- Užkrečiamųjų ligų prevencija – tęsti 6–7 m. ir 15–16 m. amžiaus bei soc. rizikos grupei priskiriamų vaikų patikrinimai tuberkulinu. Patikrinti 3003 vaikai, iš kurių 179 vaikams nustatytas tuberkuliozinis infekuotumas (2010 m. – iš 3500 patikrintų vaikų rasta 234). Atliktas 300 soc. rizikos grupės asmenų rentgenologiškas tikrinimas, 12 asmenų pasiųsti į Klaipėdos miesto tuberkuliozės ligoninę tolesniam tyrimui, gydymui ir sekimui. Vykdant lytiškai plintančių ligų profilaktiką, suteikta socialinės rizikos asmenims 796 socialinės ir medicininės konsultacijos, išdalyta 3345 vnt. saugos priemonių.

- Vaikų sveikatos gerinimas – pirmą kartą vykdytas konkursas ikimokyklinio amžiaus vaikams „Augu sveikas“ (dalyvavo 15 įstaigų). Vykdytas seminarų ciklas „Kompiuterinės technologijos ir vaiko emocinė sveikata“, skirtas 5–8 klasių mokinių tėvams, pedagogams, visuomenės sveikatos specialistams ir 5–8 klasių mokiniams (dalyvavo254 asmenys).

- Saugios bendruomenės organizavimas ir užtikrinimas – tęsta Vilties linijos ir mobiliosios komandos programa, teikiant skubią anoniminę psichologinę konsultaciją telefonu ir internetu bei vykdant savižudybių postvenciją: atsakyta į 11 252 skambučius,331 laišką (2010 m. – 14 782 skambučiai ir 302 laiškai). Vykdyti Klaipėdos miesto savivaldybės rekreacinių vandenų kokybės tyrimai (vandens kokybė atitiko nustatytus kokybės reikalavimus). Apie miesto maudyklų vandens kokybės stebėjimų rezultatus nuolat buvo informuojamas Higienos institutas ir visuomenė per žiniasklaidą bei internetą. Atlikti gyvenamosios aplinkos kokybės tyrimai: iš jų44 ekvivalentinio triukšmo matavimai dieną, vakare bei 40 naktį su matavimo įvertinimu ir išvadomis.

- Sveikos gyvensenos (subalansuotos mitybos, fizinio aktyvumo) formavimas – tęsta Klaipėdos mieste vykdoma programa „Sveikatinimo mėnesiai“, skirta Klaipėdos miesto gyventojų fizinio aktyvumo didinimui. 2011 m. joje dalyvavo 584 asmenys (2010 m. – 434).

Siekiant informuoti visuomenę sveikatos klausimais įvairiomis sveikatos stiprinimo ir išsaugojimo temomis dienraščiuose išspausdinti 3 informaciniai šviečiamieji straipsniai, įgyvendintos 24 ugdymo priemonės (PSO dienų minėjimas, akcijos, konkursai ir pan.), pagaminta ir išplatinta vaizdinių-informacinių priemonių (2000 vnt.). Sukurtas reprezentacinis informacinis vaizdo filmas „Klaipėda – sveikas miestas“.

Organizuotas ir koordinuotas sveikatos priežiūros stiprinimo, ugdymo ir profilaktinės veiklos įgyvendinimas Klaipėdos miesto savivaldybės mokyklose-darželiuose, nevalstybinėse (privačiai įsteigtose) ir profesinėse mokyklose (16 įstaigų) bei Klaipėdos miesto savivaldybės bendrojo lavinimo mokyklose (31). Vaikų ugdymo įstaigose vykdyta visuomenės sveikatos priežiūros stiprinimo ir ugdymo veikla pagal patvirtintus visuomenės sveikatos priežiūros specialistų metinius darbo planus.

*Siekiant didinti sveikatos priežiūros paslaugų spektrą, kokybę ir prieinamumą,* 2011 m.parengtas ir patvirtintas Klaipėdos miesto gyventojų sveikatos priežiūros paslaugų rėmimo iš savivaldybės biudžeto tvarkos aprašas ir organizuotas jo įgyvendinimas. Vadovaujantis šiuo aprašu, 2011 m. įvykdytas 94 asmenų rėmimas, kuriems kompensuotos dantų protezavimo išlaidos.

2011 m. privačiose pirminės sveikatos priežiūros įstaigose buvo prisirašę 43,6 procento Klaipėdos gyventojų. Šis rodiklis yra vienas geriausių respublikoje. Pagal LR Vyriausybės patvirtintą asmens sveikatos priežiūros įstaigų restruktūrizavimo planą siekiama, kad ne mažiau kaip 60 procentų pirminės sveikatos priežiūros paslaugų teiktų privačiai dirbantys šeimos gydytojai.2011 m. Klaipėdos mieste 2 naujos privačios įstaigos pradėjo teikti pirminės sveikatos priežiūros paslaugas.

Valstybei vykdant Sveikatos priežiūros įstaigų ir paslaugų restruktūrizavimo trečiojo etapo programą:

- pakartotinai svarstytas klausimas kolegijoje ir savivaldybės tarybos posėdyje „Dėl VšĮ Klaipėdos universitetinės ligoninės savininko teisių, pareigų ir turto perdavimo“, ši ligoninė liko neperduota Sveikatos apsaugos ministerijai;

- išanalizavus sveikatos priežiūros įstaigų veiklą, inicijuoti aptarimai dėl VšĮ Klaipėdos stomatologijos poliklinikos reorganizavimo galimybių į pirminės sveikatos priežiūros centrą, siekiant išsaugoti odontologinių paslaugų apimtį ir spektrą. Informacija pateikta savivaldybės tarybos kolegijai.

 Siekiant gerinti pirminės sveikatos priežiūros paslaugų kokybę, nuo 2011 m. dalyvaujama ES finansuojamame projekte „Visuomenės sveikatos gerinimas, skatinant tolygų aukštos kokybės pirminės sveikatos priežiūros išdėstymą“ (ImPrim) kartu su Sveikatos apsaugos ministerija, Higienos institutu, Klaipėdos universitetu. Šio projekto pagrindiniai uždaviniai: įgyvendinti *Sveikatos sinergijos* projektą, kuriantį asmens ir visuomenės sveikatos priežiūros bei sveikatos priežiūros ir socialinės rūpybos integravimo modelius, parengti savivaldybės užkrečiamųjų susirgimų prevencijos strategijos rengimo ir įgyvendinimo modelį, parengti savivaldybės vystymo plano rengimo ir įgyvendinimo modelį, integruojantį sveikatinimo priemonių ir pirminės sveikatos priežiūros (PSP) išvystymo komponentą, siekiant pagerinti PSP paslaugų kokybę ir efektyvumą, ir padidinti PSP indėlį į bendrą gyventojų sveikatos būklės gerėjimą.

*Vykdant sanitarinės kontrolės funkciją*, 2011 m. atlikti 253 sanitarinės kontrolės patikrinimai (3,1 karto daugiau nei 2010 m.), iš jų – 130 planinių (5,7 karto daugiau nei 2010 m.). Pagal gautus pareiškimus ir skundus atlikti 123 patikrinimai (2,3 karto daugiau nei 2010 m.). Fiziniams ir juridiniams asmenims per metus suteikta 90 konsultacijų, iš jų: 58 – planinių patikrinimų metu, 27 – konsultacijos, kreipiantis gyventojams elektroniniu paštu ar asmeniškai. Pagal gyventojų skundus gyvenamojoje aplinkoje nustatyti galimi rizikos veiksniai, parengtos 5 paraiškos gyvenamosios aplinkos kokybės tyrimams ir organizuoti 84 triukšmo matavimai (191 %, palyginti su 2010 m.) ir 2 neplaniniai cheminiai tyrimai. Už nustatytus pažeidimus surašyta 18 administracinių teisės pažeidimų protokolų, išnagrinėta 18 administracinių teisės pažeidimų bylų, paskirta 18 nuobaudų: 7 įspėjimai, 8 administraciniai nurodymai, 3 piniginės baudos.

**Civilinės būklės aktų registravimas**

Pagrindiniai Civilinės metrikacijos skyriaus rodikliai pateikiami 7 lentelėje:

**7 lentelė. Civilinės būklės aktų registravimo pagrindiniai rodikliai 2010–2011 m.**

|  |  |  |
| --- | --- | --- |
| **Santuokos** | **2011 metais** | **2010 metais** |
| Priimta prašymų įregistruoti santuoką, įtraukti į apskaitą bažnyčios nustatyta tvarka ar užsienio valstybėje įregistruotą santuoką  | 1271 | 1190 |
| Iš viso įregistruota santuokų | 1130 | 1105 |
| Įregistruota santuokų ne CMS patalpose | 50 | 35 |
| Įtraukta į apskaitą bažnyčios tvarka įregistruotų santuokų | 146 | 109 |
| Įtraukta į apskaitą užsienio valstybėse įregistruotų santuokų | 116 | 159 |
| Pravestos auksinių vestuvių ceremonijos | 4 | 2 |
| Pravestos sidabrinių vestuvių ceremonijos | 1 | 4 |
| Nepilnamečių santuokų | - | 1 |
| Išduota pažymų apie šeiminę padėtį tuoktis užsienyje | 176 | 186 |

|  |  |  |
| --- | --- | --- |
| **Santuokos nutraukimai** | **2011 metais** | **2010 metais** |
| Iš viso įregistruota santuokų nutraukimų | 690 | 585 |
| Pirminių santuokos nutraukimų įrašų | 657 | 549 |
| Atlikta santuokos nutraukimo aktų įrašų papildymų | 704 | 782 |
| Įtraukta į apskaitą užsienio valstybėse įregistruotų santuokų nutraukimų | 33 | 36 |

|  |  |  |
| --- | --- | --- |
| **Gimimai** | **2011 metais** | **2010 metais** |
| Iš viso įregistruota gimimų | 2236 | 2350 |
| Pirminių gimimo įrašų | 1927 | 2080 |
| Įtraukti į apskaitą gimusių vaikų užsienyje gimimai | 309 | 270 |
| Užregistruota trynukų | 4 | 0 |
| Užregistruota dvynukų | 26 | 30 |
| Užregistruota gimusių negyvų vaikų | 13 | 12 |
| Užregistruota gimusių ir mirusių vaikų | 1 | 4 |

|  |  |  |
| --- | --- | --- |
| **Tėvystės nustatymai ir pripažinimai** | **2011 metai** | **2010 metai** |
| Iš viso įregistruota tėvystės nustatymų ir pripažinimų, nuginčijimų | 606 | 589 |
| Įregistruoti tėvystės pripažinimai su pirminiu gimimo registravimu | 463 | 473 |
| Įregistruoti papildymo, pakeitimo įrašai po tėvystės nustatymo, pripažinimo ar nuginčijimo, kai gimimas jau buvo užregistruotas  | 143 | 116 |
|  |  |  |

|  |  |  |
| --- | --- | --- |
| **Įvaikinimai** | **2011 metais** | **2010 metais** |
| Įregistruota papildymo, pakeitimo įrašų pateikus teismo sprendimus dėl įvaikinimo | 18 | 11 |

|  |  |  |
| --- | --- | --- |
| **Mirties įrašai** | **2011 metais**  | **2010 metais**  |
| Iš viso įregistruota  | 2170 | 2037 |
| Pirminiai mirties įrašai  | 2116 | 1995 |
| Įtraukta į apskaitą mirusių užsienio valstybėse | 54 | 42 |
| Atkurta mirties įrašų | 1 | 1 |

|  |  |  |
| --- | --- | --- |
| **Vardo, pavardės ir tautybės pakeitimas** | **2011 metais** | **2010 metais** |
| Priimta prašymų dėl vardo, pavardės, tautybės pakeitimo | 127 | 128 |
| Įregistruota papildymų, pakeitimų įrašų dėl vardo, pavardės, tautybės pakeitimo | 109 | 126 |

2011 m.pagal nustatytąją teisės aktais naująją tvarką dalis santuokų registravimo ceremonijų organizuotos norinčiųjų susituokti pasirinktose vietose (ne Civilinės metrikacijos skyriaus patalpose). Pastebima tokių santuokų registravimo didėjimo tendencija: 2010 m. buvo sutuokta 35, 2011 m. – 50 porų.

Siekiant pagerinti gyventojų aptarnavimą, 2011 m. pradėtos teikti elektroninės paslaugos asmenims pagal įdiegtą respublikoje Metrikacijos elektroninių paslaugų informacinę sistemą (MEPIS), kuri suteikia galimybę pateikti prašymus dėl civilinės būklės aktų registravimo, taisymo, keitimo, archyvinių dokumentų, pažymų išdavimo elektroniniu būdu. Šiais atvejais sutrumpėja atliekamų paslaugų suteikimo laikas iki vieno atėjimo į skyrių, gerėja suteiktų paslaugų kokybė, atsiranda didesnė galimybė šių paslaugų prieinamumui.

**UGDYMO IR KULTŪROS DEPARTAMENTAS**

Departamento veiklos kryptys yra: valstybės ir savivaldybės politikos švietimo kultūros ir sporto srityse įgyvendinimas bei savivaldybės švietimo, kultūros ir sporto paslaugų gerinimas. Departamentas buvo atsakingas už 3 Klaipėdos miesto savivaldybės 2011–2013 metų strateginio veiklos plano programų įgyvendinimą: Miesto kultūrinių paslaugų puoselėjimo ir kultūrinių paslaugų gerinimo (Nr. 8); Ugdymo proceso užtikrinimo programos (Nr. 10) Kūno kultūros ir sporto plėtros programos (Nr. 11).

**Kultūra**

2011 m. konkurso būdu išrinkti ir patvirtinti 8 reprezentaciniai Klaipėdos miesto festivaliai, iš kurių 3 organizuoja savivaldybės biudžetinės kultūros įstaigos (Tradicinis tarptautinis folkloro festivalis „Parbėg laivelis“, festivalis „Klaipėdos muzikos pavasaris“, tarptautinis teatrų festivalis „Šermukšnis“, Klaipėdos pilies džiazo festivalis, tarptautinis Stasio Šimkaus chorų konkursas, Jūros šventė, tarptautinis šiuolaikinio meno festivalis „Platforma“, tarptautinis operos ir simfoninės muzikos festivalis „Muzikinis rugpjūtis pajūryje“. 5 reprezentaciniams Klaipėdos festivaliams skirtas dalinis finansavimas iš savivaldybės biudžeto lėšų, pasirašytos 5 trimetės sutartys.

2011 m. iš dalies finansuoti 82 kultūros projektai. Parengti nauji kultūros projektų dalinio finansavimo iš savivaldybės biudžeto lėšų nuostatai, kadangi senoji tvarka buvo morališkai pasenusi.

Savivaldybės lėšos, skirtos kultūros projektams ir reprezentaciniams festivaliams remti, buvo 31,8 proc. didesnės nei 2010 m.

Tęstos miesto festivalių tradicijos, be tradicinių renginių, tokių, kaip Jūros šventė, tarptautinis operinės ir simfoninės muzikos festivalis „Muzikinis pajūris“, Pilies džiazo festivalis ir kt., 2011 m. realizuotos Europos krepšinio čempionato ir didžiųjų burlaivių regatos „The Culture 2011 Tall Ships Regatta“ kultūrinės programos, buvo suburta Klaipėdos 760 metų sukakties paminėjimo programos sukūrimo grupė, sukakties paminėjimo programos priemonių planas pateiktas savivaldybės tarybai.

Ruošiantis K. Donelaičio 300 metų paminėjimui 2014 m., pagal 3K (Kaliningradas, Klaipėda, kultūra) bendradarbiavimo sutartį organizuota ekspedicija bei Klaipėdos ir Kaliningrado dailininkų tapybos pleneras Tolminkiemyje, Kaliningrado srityje, Rusijos federacijoje.

2011 m. organizuotas Klaipėdos pristatymas tarptautiniame Europos šalių tautinės kultūros festivalyje „Europeade“ Tartu mieste, Estijoje.

Koordinuota 6 biudžetinių kultūros įstaigų veikla. Pagrindiniai įstaigų veiklos rodikliai pateikiami 8 lentelėje:

**8 lentelė. Kultūros biudžetinių įstaigų lankomumo planuoti ir faktiniai rodikliai 2011 m.**

|  |  |  |  |  |
| --- | --- | --- | --- | --- |
| **Eil. Nr.** | **Įstaigos pavadinimas** | **Rodiklio pavadinimas** | **Planuotas rodiklis 2011 m.**  | **Pasiektas rodiklis 2011 m.** |
| 1. | BĮ Klaipėdos miesto savivaldybės kultūros centras Žvejų rūmai | Lankytojų skaičius, tūkst. | 71 | 75 |
| 2. | BĮ Klaipėdos miesto savivaldybės koncertinė įstaiga Klaipėdos koncertų salė | Lankytojų skaičius, tūkst. | 70,2 | 77,1 |
| 3. | BĮ Klaipėdos miesto savivaldybės viešoji biblioteka | Lankytojų skaičius, tūkst. | 544 | 489 |
| 4.  | BĮ Klaipėdos miesto savivaldybės Mažosios Lietuvos istorijos muziejus | Lankytojų skaičius, tūkst. | 26 | 25,5 |
| 5. | BĮ Klaipėdos miesto savivaldybės etnokultūros centras | Folkloro mėgėjų skaičius ansambliuose | 145 | 158 |
| 6. | BĮ Klaipėdos kultūrų komunikacijų centras | Lankytojų skaičius, tūkst. | 14 | 14,05 |

Renovuotame pastate K. Donelaičio g. 6B pradėjo veikti nauja savivaldybės biudžetinė kultūros įstaiga Tautinių mažumų kultūros centras.

Vykdant priemonę „Miesto švenčių, valstybinių dienų ir kultūrinių renginių organizavimas“ koordinuoti Sausio 13-osios, Sausio 15-osios, Vasario 16-osios, Kovo 11-osios, Liepos 6-osios, Kalėdų bei Naujų metų ciklo renginiai bei organizuoti Sausio 15-osios, Kovo 11-osios bei Kalėdų ir Naujųjų metų ciklo renginių organizavimo paslaugų viešieji pirkimai.

Įgyvendinant uždavinį „Išsaugoti ir populiarinti kultūros paveldą bei tradicijas“ buvo inicijuotas ir organizuotas Klaipėdos herbo ir vėliavos skaitmeninių etalonų sukūrimas ir įsigijimas, surengtas konkursas ir išrinktas Klaipėdos 760 metų sukakties ženklas, organizuotas konkursas Erdmono Simonaičio ir Jokūbo Stiklioriaus atminimo įamžinimo objektui sukurti. Pirmą kartą buvo organizuotas 2 dailės objektų (Senamiesčio peliukas ir Atminimo lenta Sausio 15-osios 80-mečiui) restauravimas, vadovaujantis nauja Dailės kūrinių statymo ir priežiūros tvarka.

Už ypatingus nuopelnus Klaipėdos miestui, įvertinus žmogaus asmeninį indėlį bei miesto vardo propagavimą pasaulyje, Klaipėdos miesto garbės piliečio vardas suteiktas kraštotyrininkui ir žurnalistui Bernardui Aleknavičiui.

Už išskirtinius nuopelnus miesto kultūrai žurnalistė Rita Bočiulytė buvo tituluota Kultūros magistre.

**Sportas**

2011 m. organizuotas „sportas visiems“ renginių plano įgyvendinimas. Svarbiausi renginiai: mokinių sporto žaidynės Mero taurei laimėti (6000 dalyvių); Viltiesbėgimas(per4000 dalyvių), miesto krepšinio mėgėjų čempionatas (iki 1500 dalyvių); olimpinės dienos renginiai miesto sporto bazėse ir mokyklose (iki 2000 dalyvių), tarptautinis Gintarinės jūrmylės bėgimas (iki 1000 dalyvių). Iš viso per mieste organizuoti 500 varžybų ir 68 renginiai, kuriuose dalyvavo 39000 dalyviai. 2011 m. duomenimis mieste organizuotai sportavo daugiau kaip 13 tūkst. bendruomenės narių.

Koordinuota penkių biudžetinių sporto mokymo įstaigų, kuriose sportuoja 3899 sportininkai, veikla. Dviem biudžetinėms įstaigoms buvo iš esmės pagerintos veiklos sąlygos: 2011 m. pabaigoje rekonstruotose patalpose veiklą atnaujino „Gintaro“ sporto centras; naujai pastatytos „Švyturio“ arenos pastate įsikūrė V. Knašiaus krepšinio mokyklos kompleksas.

Koordinuotas įvairių miesto rinktinių dalyvavimas šalies čempionatuose. Kooperuotomis lėšomis (savivaldybės, Lietuvos olimpinis sporto centro, nacionalinių federacijų, Lietuvos tautinio olimpinis komiteto) paruošti 8 olimpinės rinktinės kandidatai į 2012 m. Londono olimpines žaidynes. Įvairių sporto šakų pasaulio ir Europos sporto forumuose iškovota 10 medalių.

Politikų iniciatyva organizuotas miesto sporto bendruomenės kongresas, kurio metu gvildentos aktualios Klaipėdos sporto problemos.

Didžiausia problema išlieka bei kūno kultūros ir sporto plėtrą stabdo sporto bazių stygius: trūksta baseino, sporto salių, lauko žaidimų aikštelių, stadionų futbolui, dėl ugdymo įstaigų infrastruktūros (stadionų, sporto aikštelių) susidėvėjimo jų negalima pritaikyti visų gyventojų sportavimo poreikiams. Labai prasta BĮ Futbolo sporto mokyklos pastato būklė – jį būtina renovuoti arba spręsti dėl kitų patalpų sporto mokyklai suradimo.

**Švietimas**

Departamentas koordinavo 96 (iki 2011 m. rugsėjo 1 d. – 97) įstaigų veiklą: 43 ikimokyklinių įstaigų, 8 mokyklų-darželių, 1 pradinės, 14 pagrindinių, 8 progimnazijų, 2 vidurinių (iki rugsėjo 1 d. – 2 vidurinių) mokyklų, 11 gimnazijų, 6 neformaliojo švietimo įstaigų, Regos ugdymo ir Pedagogų švietimo ir kultūros centrų, Pedagoginės psichologinės tarnybos.

Įgyvendintas Bendrojo lavinimo mokyklų tinklo pertvarkos iki 2012 m. bendrasis planas. Išspręstas Vydūno vidurinės mokyklos pastato klausimas, perkėlus ją į Ievos Simonaitytės pagrindinės mokyklos pastatą, o pastarąją – į dalį „Pamario“ vidurinės mokyklos patalpų. Prijungimo būdu reorganizuotos 2 rusų mokomąja kalba mokyklos: prie Andrejaus Rubliovo pagrindinės mokyklos prijungta „Pamario“ vidurinė mokykla, paliekant 1–10 klases dalyje buvusio pastato. Akredituota Naujakiemio suaugusiųjų vidurinės mokyklos vidurinio ugdymo programa. Pradėta vidaus struktūros pertvarka „Versmės“ specialiojoje mokykloje-darželyje, nekomplektuojant 1-osios klasės ir steigiant ikimokyklinio ugdymo grupę. Nekomplektuojant 9–10 klasių 6 pagrindinėse mokyklose įvykdyta vidaus struktūros pertvarka ir jos tapo progimnazijomis.

Vykdant švietimo įstaigų bendrąją priežiūrą, buvo atlikti 5 grįžtamieji patikrinimai, susiję su ūkine-finansine veikla, 19 bendrų teminių patikrinimų ir vertinimų (metinių įstaigų veiklos programų, strateginių planų, ugdymo planų, vadovų veiklos ataskaitų, tarifikacijų ir etatų sąrašų; pagrindinio ugdymo pasiekimų patikrinimo, egzaminų ir įskaitų organizavimo, švietimo organizavimo, dokumentų valdymo kokybės (7 įstaigose); sergančių mokinių mokymo organizavimo tvarkos vykdymo (2 mokyklose); mokymo organizavimo užtikrinimo ir mokymo sutarčių sudarymo bendrojo ugdymo mokyklose vertinimo ir kt. patikrinimai.

 Dalykus, programas, sritis ar įstaigas kuruojantys specialistai atliko 21 patikrinimą švietimo įstaigose. Vykdant neformaliojo ugdymo priežiūrą, buvo atlikti 23 projektų, pateiktų vaikų vasaros užimtumo konkursui, vertinimai bei 3 teminiai neformaliojo švietimo įgyvendinimo patikrinimai 6 įstaigose. Taip pat patikrintos 6 įstaigų ir organizacijų, kurios įgyvendino vaikų vasaros užimtumo programas, veiklos. Patikrintos 2 mokyklos dėl pagalbos mokiniams teikimo efektyvumo.

 Atliekant ūkinės-finansinės veiklos patikrinimus įvairiais klausimais, vertintos 22 įstaigos. Maitinimo organizavimo klausimais atlikti 13 įstaigų patikrinimai, įstaigoms pateiktos rekomendacijos trūkumams pašalinti. Vertintos įstaigų finansų kontrolės būklės ataskaitos 97 įstaigose. Atlikta analizė ir įvertintas švietimo įstaigų nuomojamų patalpų panaudojimo tikslingumas, taip pat ikimokyklinio ugdymo paslaugos taikymas kitų savivaldybių vaikams bei pailgintos grupės mokamų paslaugų suteikimas bendrojo lavinimo mokyklose.

 Buvo atliktos stebėsenos, susijusios su informacinių ir komunikacinių technologijų diegimu švietimo įstaigose, su bendrojo lavinimo mokyklų tinklo pertvarkos įgyvendinimu, su pastatų renovacija ir ugdymo sąlygų gerinimu, ikimokyklinių įstaigų užpildomumo, įvykdyta apklausa dėl mokymosi tęstinumo baigus pagrindinio ugdymo programą.

Įstaigų vadovams ir pedagogams aktualiais švietimo klausimais buvo teikiama metodinė ir vadybinė pagalba, ypač daug dėmesio skirta Mokinių ir Pedagogų registrų formavimo, Lietuvos Respublikos vaiko minimalios ir vidutinės priežiūros įstatymo įgyvendinimo, Lietuvos Respublikos švietimo įstatymo pakeitimo įstatymo, naujų poįstatyminių aktų ir kitais klausimais.

 Įgyvendintos vadovų atestacijos ir veiklos atitikties turimai kvalifikacinei kategorijai nustatymo programos: atestuoti 47 švietimo įstaigų vadovai (iš jų 18 – I, 19 – II ir 10 – III kvalifikacinei kategorijai).

Buvo organizuota 11 valstybinių brandos egzaminų 66 valstybinių brandos egzaminų centruose. Koordinuotas 7 mokyklinių egzaminų organizavimas ir vykdymas 59 mokyklinių brandos egzaminų centruose bei 25 bendrojo ugdymo mokyklų pagrindinio ugdymo programos baigimo pasiekimų patikrinimai. Pasiekti aukšti valstybinių egzaminų rezultatai.

Vaiko gerovės komisija 2011 m. organizavo 17 posėdžių dėl minimalios ir vidutinės priežiūros priemonių skyrimo. 27 vaikams, skyrus minimalios priežiūros priemones, buvo teikiamos specialistų (psichologo, socialinio pedagogo, psichiatro) konsultacijos. 7 vaikams, gavus teismo sprendimą, skirtos vidutinės priežiūros priemonės (nusiųsti į Gruzdžių, Vėliučionių, Kauno, Panevėžio, Vilniaus vaikų socializacijos centrus), 1 vaikui vidutinės priežiūros priemonė pratęsta.

Miesto etapuose buvo organizuotos 25 olimpiados (dalyvavo 1118 mokinių), 14 konkursų, 14 festivalių, 3 gamtamokslinės konferencijos, respublikinis robotų konstruktorių turnyras, tarptautiniai gatvės šokių ir breiko turnyrai, mokinių mokomųjų bendrovių mugė, mokinių savivaldos mokymai, organizuoti įvairūs kiti renginiai.

*Stipriosios švietimo funkcijų organizavimo pusės:* nuosekliai įgyvendinami švietimo sistemos pokyčiai; platus ir įvairus ugdymo įstaigų tinklas, sudarytos tinkamos sąlygos specialiųjų poreikių mokinių ugdymui, sudarytos galimybės mokiniams pagal poreikį mokytis namuose, vakarinėse-pamaininėse, jaunimo klasėse, taikyti savarankiško mokymosi formą; teikiama kvalifikuota socialinė, specialioji ir psichologinė pagalba; pagerėjo socialinių įgūdžių ugdymo programų vykdymo kokybė; geri mokinių akademiniai rezultatai; nuolat gerinama ugdymo įstaigų materialinė ir techninė bazė. Pradėta diegti Švietimo stebėsenos rodiklių sistema.

 *Silpnosios veiklos pusės:* trūksta vietų ikimokyklinėse įstaigose 1–3 metų amžiaus vaikams; nepakankamai užtikrinamas vaikų saugumas įstaigose, yra mokinių, patiriančių bendraamžių smurtą. Daugelio ugdymo įstaigų materialinė bazė neatitinka šiuolaikinių reikalavimų (prasta sporto aikštynų būklė, susidėvėjusi valgyklų techninė įranga ir t.t.).

**URBANISTINĖS PLĖTROS DEPARTAMENTAS**

Departamentas yra atsakingas už: 1) savivaldybės funkcijų teritorijų planavimo, žemėtvarkos, statybos leidimų ir statinių priežiūros, paveldosaugos, geodezijos ir kartografijos klausimais įgyvendinimą; 2) teritorijų planavimo, savivaldybės teritorijos bendrojo plano, detaliųjų ir specialiųjų planų rengimo, sprendinių įgyvendinimo organizavimą; 3) kraštovaizdžio, želdinių, nekilnojamojo kultūros paveldo ir savivaldybės įsteigtų saugomų teritorijų apsaugos užtikrinimą.

Departamentas buvo atsakingas už Klaipėdos miesto savivaldybės 2011–2013 metų strateginio veiklos plano Miesto urbanistinio planavimo programos įgyvendinimą.

**Teritorijų planavimas**

2011 buvo įgyvendinamas ES lėšomis finansuojamas projektas „Teritorinio planavimo dokumentų rengimas“, pagal kurį numatoma parengti 4 detaliuosius ir 2 specialiuosius planus.

Buvo rengiami teritorijų planavimo dokumentai pagal Bendrojo plano prioritetus. Išleistas metinis leidinys „Klaipėdos architektūra“ ir organizuoja paroda su aptarimu. Užbaigtas rengti Gyvenamųjų daugiabučių namų kvartalo teritorijoje tarp Taikos pr., Debreceno g., Šilutės pl. ir Statybininkų pr. detaliojo planas.

Siekiant parengti Bendrojo plano sprendinių įgyvendinimo rezultatų ataskaitą, buvo organizuotas paslaugos pirkimo konkursas, tačiau nebuvo pateikta nė vieno pasiūlymo, neskelbiamų derybų būdu paprašius 3 tiekėjų pateikti pasiūlymus, taip pat negauta nė vieno pasiūlymo. 2012 m. planuojama departamente įsteigti pareigybę Bendrojo plano stebėsenai vykdyti ir vėliau pirkti tik ekspertų paslaugas.

2011 m. savivaldybės tarybai pateikta suvestinė informacija apie Bendrojo plano sprendinių vykdymą, teiktos išvados dėl ypač sudėtingų respublikinės reikšmės projektų, PAV ataskaitų ir planų (dujų terminalo, logistikos centro, Kuršių nerijos nacionalinio parko tvarkymo plano, išorinio uosto plėtros, apskrities ir specialiųjų planų).

Siekta užtikrinti aktyvų specialistų dalyvavimą vertinimuose ir integruoti suinteresuotą visuomenę į planavimo procesus, tai leidžia pasiekti planų geresnės kokybės, atspindi visuomenės interesą juose.

**Geodezija ir geoinformacinės sistemos**

Buvo teikiamos 3 elektroninių paslaugų brandos lygio viešosios paslaugos Geodezinių darbų priėmimo-duomenų išdavimo internetinėje sistemoje: geodezinius matavimus atliekantys asmenys teikia duomenų užsakymus ir jiems išduodami leidimai geodezinių darbų vykdymui. Naudojantis šia sistema buvo išduoti 784 leidimai, pateikta 3600 ha teritorijos pradinių duomenų, reikalingų atliekant geodezinius matavimus. Įdiegtas Klaipėdos miesto skaitmeninis žemėlapis, su adresų bei gatvių paieškos, atstumų matavimo galimybėmis, bendrojo plano sprendiniais, planavimo sąlygų, detaliųjų planų ribomis bei atributinės informacijos peržiūra savivaldybės interneto svetainėje. Vykdytas išorinių duomenų bazių integravimas į bendrą miesto geografinę informacinę sistemą bei jų administravimas. Klaipėdos miesto savivaldybės teritorijos atnaujintų erdvinių duomenų rinkinių plotas – 2020 ha.

**Paveldosauga**

2011 m. buvo rengiami detalieji planai:

1) Teritorijos tarp Didžiosios Vandens, Pasiuntinių, Tomo, Vežėjų gatvių detalusis planas – parengti istoriniai-urbanistiniai tyrimai ir jų pagrindu parengta koncepcija;

2) Žemės sklypo J. Janonio g. 5, 7, 9 detalusis planas (baigiamasis etapas) – sprendimas dėl šiluminio centro įrengimo vietos derinamas su gyventojais ir suinteresuotomis institucijomis;

3) Viešojo naudojimo erdvių Miesto istorinėje dalyje (U16) detalusis planas – parengti istoriniai-urbanistiniai tyrimai ir jų pagrindu parengta koncepcija;

4) Žemės sklypo Didžioji Vandens g. 2 detalusis planas – parengtų tyrimų pagrindu parengta koncepcija.

Pagal Strateginiame veiklos plane nustatytus terminus, kai kurie detalieji planai turėjo būti patvirtinti 2011 m., tačiau pasikeitus teisės aktų reikalavimams, rengiamų detaliųjų planų koncepcijos turi būti tvirtinamos savivaldybės tarybos, dėl to procedūros bus užbaigtos 2012 m.

Atlikta visuomenės apklausa dėl Klaipėdos piliavietės vystymo koncepcijos, siekiant išsiaiškinti gyventojų nuomonę, ar jie norėtų, kad piliavietės teritorija būtų tvarkoma, atkuriama. 80 proc. apklaustųjų pasisakė, kad piliavietę būtina tvarkyti.

2011 m. atliktas 43 kultūros paveldo objektų fizinės būklės įvertinimas. Savivaldybės tarybos paskelbti saugomais 2 kultūros paveldo objektai (Jūros g. 1A ir Vytauto g. 12). 2011 m. įrašyti į valstybinį Kultūros vertybių registrą.

Vykdant kultūros paveldo objektų restauravimo priemonę, buvo atlikti pastato Liepų g. 3 fasado tvarkybos darbai.

**Žemėtvarka ir teritorijų plėtra**

2011 m. išnagrinėti 96 asmenų prašymai leisti rengti žemės sklypų planus, prilyginamus detaliojo teritorijų planavimo dokumentams (2010 m. – 40 prašymų). Parengtos preliminarios žemės sklypų ribų schemos ir nustatyti reikalavimai žemės sklypų planų rengimui (86 vnt.). Parengta 40 Savivaldybės administracijos direktoriaus įsakymų dėl sklypų planų, prilyginamų detaliojo teritorijų planavimo dokumentams, patvirtinimo. Parengti 21 žemės sklypo planai su kadastrinių matavimų duomenimis. Nekilnojamojo turto registre įregistruoti 26 sklypai.

Toliau vykdytas žemės paėmimo visuomenės poreikiams – valstybinės svarbos ekonominio projekto – Klaipėdos laisvosios ekonominės zonos plėtros teritorijoje Klaipėdoje, Lypkių gatvėje, projekto įgyvendinimas. Kompensacijoms už gyventojų paimamą turtą išmokėti buvo reikalingi 18,4 mln. Lt. 2008 m. buvo išmokėta 934 tūkst. Lt kompensacijos iš valstybės biudžeto skirtos specialiosios tikslinės dotacijos. 2010 m. išmokėta 10,9 mln. Lt kompensacija., 2011 m. – 4,5 mln.; iš jų 9 mln. Lt – UAB „Fortum Heat Lietuva“ lėšos pagal bendradarbiavimo sutartį, 6,4 mln. Lt –Valstybės privatizavimo fondo lėšos. Visiškai atsiskaityta su 21 piliečiu, jų turtas perregistruotas valstybės vardu.

2011 m. nebuvo gautos 0,9 mln. Lt ES struktūrinių fondų priemonės „Invest LT“ lėšos, todėl nebuvo iki galo atsikaityta su 7 gyventojais. Negavus finansavimo iš valstybės privatizavimo fondo nebuvo baigtas rengti antrasis žemės paėmimo visuomenės poreikiams projektas, kurio tikslas – nutraukti 2 valstybinės žemės sklypų naudojimo teisę, paimti visuomenės poreikiams 2 privačios žemės sklypus, 3 gyvenamuosius namus bei butus, iškeldinti 7 šeimas iš Klaipėdos LEZ plėtrai reikalingoje teritorijos.

**Statybos leidimų išdavimas ir statinių priežiūra**

2010 metais pateikti 659 prašymai statybą leidžiančiam dokumentui gauti, iš jų 422 prašymai patenkinti. Išduotų statybą leidžiančių dokumentų skaičius pagal rūšis pateikiamas 7 lentelėje.

**9 lentelė. Statybą leidžiančių dokumentų išdavimas (vienetais)**

| **Statybos rūšis** | **2004 m.** | **2005 m.** | **2006 m.** | **2007 m.** | **2008 m.** | **2009 m.** | **2010 m.** | **2011 m.** |
| --- | --- | --- | --- | --- | --- | --- | --- | --- |
| Nauja statyba | 186 | 206 | 247 | 256 | 251 | 206 | 215 | 137 |
| Rekonstrukcija | 265 | 251 | 211 | 182 | 183 | 174 | 169 | 106 |
| Modernizavimas |  |  |  |  |  |  |  | 7 |
| Inžineriniai tinklai | 165 | 110 |  |  |  |  |  |  |
|  |  |  |  |  |  |  |  |  |
| **Iš viso** | **653** | **608** | **521** | **497** | **472** | **425** | **413** | **250** |
| Rašytiniai pritarimai: |  |  |  |  |  |  |  |  |
| Kapitalinis remontas |  |  | 37 | 29 | 19 | 26 | 14 | 47 |
| Pastatų griovimas | 37 | 41 | 26 | 30 | 19 | 19 | 15 | 29 |
| Kiti (patalpų paskirties keitimas, paprastas remontas, nesudėtingų statinių statyba bei rekonstravimas) |  |  |  |  |  |  |  |  96 |
| Išduota pataisytų statybos leidimų | 93 | 103 |  |  |  |  |  |  |
| Perregistruota statybos leidimų |  | 58 | 35 | 59 | 60 | 45 | 47 | 52 |
| Perrašyta statybos leidimų |  |  | 45 | 41 | 58 | 42 | 19 |  |
| Pratęsta statybos leidimų |  |  | 3 | 2 | 1 |  |  |  |
| **Iš viso su pakeitimais:** | **746** | **769** | **604** | **599** | **591** | **512** | **479** | **474** |

Urbanistinės plėtros departamento Statybos leidimų ir statinių priežiūros skyrius, vykdydamas statinių naudojimo priežiūrą, papildė namų valdų ir bendrijų administruojamų tikrintinų daugiabučių gyvenamųjų namų bei negyvenamųjų pastatų sąrašą. Pagrindiniai statinių priežiūros rezultatai pateikiami 10 lentelėje.

**10 lentelė. Statinių naudojimo priežiūros rezultatai**

|  |  |  |  |  |
| --- | --- | --- | --- | --- |
| **Eil.****Nr.** | **Statinių grupės (pagal jų naudojimo paskirtį) pavadinimas** | **Statinių skaičius pagal sudarytus statinių naudotojų sąrašus** | **Surašyta nurodymų (reikalavimų) dėl statinio techninės būklės** | **Įvykdyta nurodymų (reikalavimų)** |
| **Iš viso** | **Iš jų patikrinti:** |
| **Iš viso** | **Blogos techninės būklės** |
| 1 | 2 | 3 | 4 | 5 | 6 | 7 |
| **2007 metai** |
| **1.** | **Gyvenamieji pastatai** | **1946** | **93** | **4** | **7** | **7** |
| **2.** | **Negyvenamieji pastatai** | **107** | **1** | **1** | **1** | **1** |
| **3.** | **Inžineriniai statiniai** | **-** | **-** | **-** | **-** | - |
| **2008 metai** |
| **1.** | **Gyvenamieji pastatai** | **1982** | **332** | **5** | **16** | **12** |
| **2.** | **Negyvenamieji pastatai** | **184** | **7** | **4** | **24** | **18** |
| **3.** | **Inžineriniai statiniai** | **-** | **-** | **-** | **-** | - |
| **2009 metai** |
| **1.** | **Gyvenamieji pastatai** | **3081** | **344** | **27** | **36** | **29** |
| **2.** | **Negyvenamieji pastatai** | **251** | **23** | **18** | **15** | **5** |
| **3.** | **Inžineriniai statiniai** | **-** | **-** | **-** | **-** | - |
| **2010 metai** |
| **1.** | **Gyvenamieji pastatai** | **3084** | **182** | **11** | **17** | **8** |
| **2.** | **Negyvenamieji pastatai** | **325** | **23** | **5** | **17** | **3** |
| **3.** | **Inžineriniai statiniai** | **-** | **-** | **-** | **-** | - |
| **2011 metai** |
| **1.** | **Gyvenamieji pastatai**  | **3088** | **137** | **3** | **25** | **16** |
| **2.** | **Negyvenamieji pastatai** | **325** | **43** | **19** | **14** | **12** |
| **3.** | **Inžineriniai statiniai** | **-** | **-** | **-** | **-** | - |

Vykdant valstybės deleguotas funkcijas – statybos leidimų išdavimą ir statinių priežiūrą –susiduriama su problema, kad reorganizavus apskritis, savivaldybėms buvo perduota daug naujų funkcijų, o papildomas finansavimas joms įgyvendinti neskirtas. Dėl to sunku užtikrinti visavertį funkcijų įgyvendinimą.

**MIESTO ŪKIO DEPARTAMENTAS**

Departamentas yra atsakingas už: 1) miesto viešųjų erdvių, paplūdimių bei miesto kapinių priežiūrą ir tvarkymą; 2) savivaldybei priskirtų aplinkos apsaugos funkcijų vykdymą; 3) atliekų tvarkymo organizavimą; 4) keleivių vežimą viešuoju transportu; 5) vietinės reikšmės kelių ir gatvių priežiūrą ir saugų eismą; 6) būsto energetiką, renovavimą ir eksploataciją; 7) savivaldybės pastatų ir įrenginių eksploatacijos ir einamojo remonto darbų vykdymą; 8) civilinės saugos valstybinių funkcijų vykdymą.

**Miesto viešųjų erdvių, paplūdimių bei miesto kapinių priežiūra ir tvarkymas**

Kaip ir kasmet, buvo vykdoma rankinė ir mechanizuota miesto viešųjų erdvių sanitarinė priežiūra, miesto žaliųjų plotų, parkų tvarkymas. Miesto gatvėse, skveruose, parkuose pašalinta 449 vnt. sausuolių, persenusių, su puviniais medžių, nugenėta 1876 vnt. medžių, užstojančių kelio ženklus ir keliančių pavojų elektros oro kabeliams.

Daug dėmesio skirta miesto gėlynų priežiūrai: vienmetėmis gėlėmis užsodinta 2125 m2 miesto gėlynų, 178 vnt. kabamųjų gėlinių ir 80 vnt. statomųjų gėlinių miesto teritorijoje, prižiūrimi 466 m2 rožynų, 1379 m2 daugiamečių gėlynų.

Nuolat atliekamas miesto inventoriaus remontas ir atnaujinimas: remontuojamos medinės suoliukų dalys (988,77 m), nuolat tvarkoma ir prižiūrima miesto ir paplūdimių informacinė sistema – pakeista 3 vnt. informacinių kolonų plokštumų, pagaminta 24 vnt. informacinių rodyklių, suremontuota 3 vnt. Melnragės ir 12 vnt. Smiltynės paplūdimių informacinių stendų, perklijuota 36,53 m2 informacinės grafikos, įrengtos 24 gatvių pavadinimų lentelės, įsigyta ir pastatyta 41 vnt. šiukšliadėžių, 30 vnt. suoliukų.

Gatvėse eksploatuojami ir prižiūrimi 13697 šviestuvai. Siekiant sutaupyti lėšas buvo atjungta 2661 vnt. šviestuvų.

2011 m., vykdant Klaipėdos miesto bendro naudojimo teritorijų apšvietimo gerinimo 2008–2018 m. programą, buvo tvarkomas Kooperacijos g.–Tilžės g.–Bangų g. kvartalo apšvietimas.

Dėl ypač sudėtingų oro sąlygų žiemą reikėjo užtikrinti didesnį kiekį sniego valymo paslaugų. Tai pareikalavo papildomų išlaidų ir dėl to buvo sumažintas valomų viešųjų erdvių teritorijų plotas ir periodiškumas vasaros metu.

Atkurta granitinė danga Neringos skvere ir Atgimimo aikštėje.

Siekiant užtikrinti miesto paplūdimių priežiūrą, buvo vykdomas jų rankinis ir mechanizuotas valymas, remontuojamas inventorius. Suremontuota ir atnaujinta Smiltynės, Melnragės, Girulių poilsio zonose 231 m2 medinių laiptų ir 1385 m2 medinių takų per kopagūbrius. Skęstančiųjų gelbėjimo tarnyba aktyviai dirbo prevencinį darbą: buvo glaudžiai bendradarbiaujama su policija dėl nedrausmingų poilsiautojų paplūdimio zonoje, pasitelkiami žurnalistai siekiant atkreipti gyventojų dėmesį į saugaus elgesio prie vandens ir vandenyje taisyklių laikymosi svarbą. Jau antrus metus (2010 ir 2011 m.) prižiūrimuose miesto paplūdimiuose nenuskendo nė vienas poilsiautojas.

Viena didžiausių problemų organizuojant miesto viešųjų erdvių priežiūrą – vandalizmas. Labai niokojamas miesto inventorius: suolai, šiukšlių dėžės, reklaminiai įrenginiai, automatiniai tualetai, grafitais ištepliojami paminklai ir kiti objektai.

Kita problema – ne visur suformuotos daugiabučių gyvenamųjų namų sklypų ribos, todėl kyla ginčai, kas turi organizuoti bei apmokėti medžių ir krūmų kirtimo, genėjimo darbus, tvarkyti teritorijas – neišspręstas kiemų teritorijų priskyrimo naudotojui klausimas.

Miesto tvarkymas – visiems matoma ir aktuali sritis. Daugiausiai gyventojų skundų sulaukta dėl medžių, augančių daugiabučių namų kiemuose, pašalinimo. Taip pat gyventojai skundėsi dėl per mažos šunų šeimininkų kontrolės – pastarieji nepasirūpina ekskrementų surinkimu ir miesto viešosios erdvės yra nuolat teršiamos. Dėl paplūdimių priežiūros susilaukiama pavienių gyventojų kreipimųsi – dėl panduso įrengimo Neįgaliųjų paplūdimyje, viešųjų tualetų būklės.

**Aplinkosauga**

Parengti strateginiai kelių transporto, geležinkelio transporto, pramonės, įskaitant uosto, triukšmo žemėlapiai. Nustatytas mokyklų, ligoninių ir būstų, kuriuos veikia atitinkamais rodikliais apibūdintas pramoninis triukšmas, geležinkelių transporto triukšmas, kelių transporto triukšmas, skaičius. Nustatytas triukšmo veikiamojoje zonoje gyvenančių žmonių skaičius: daugiausia klaipėdiečių paros metu yra veikiami kelių transporto triukšmo, viršijančio nustatytas normas (65 dBA) – 55 tūkst. gyventojų, atitinkamai 3100 klaipėdiečių yra veikiami pramoninio triukšmo (55 dBA), 600 – geležinkelio triukšmo (65 dBA).

Parengta ir savivaldybės tarybos patvirtinta 2011–2013 metų aplinkos oro kokybės valdymo Klaipėdos mieste programa bei jos įgyvendinimo priemonių planas.

Organizuotas Klaipėdos miesto savivaldybės aplinkos monitoringo vykdymas (triukšmo, paviršinių vandens telkinių, oro, dirvožemio) bei aplinkos monitoringo informacijos skelbimas interneto tinklalapyje www.monitor.ku.lt. Taip pat pradėta rengti 2012–2016 m. Klaipėdos miesto savivaldybės aplinkos monitoringo programa.

Organizuotas Klaipėdos miesto savivaldybės šiaurinės dalies želdinių inventorizavimas.

Vykdytas ES lėšomis iš dalies finansuojamas projektas „Klimato kaita: poveikis, kaštai ir prisitaikymas Baltijos jūros regione“, kurio rezultatas – parengtas Smeltalės upės krantų ruožo nuo Minijos gatvės iki Jūrininkų prospekto sutvarkymo, įrengiant reikalingą infrastruktūrą, techninis projektas.

Pradėtas Draugystės parko I, II tvenkinių valymas ir infrastruktūros tvarkymas. Darbai Draugystės parke bus tęsiami 2012 metais, sutvarkyta 12 nelegalių sąvartynų, organizuota kasmetinė pavasario talka, pristatyta perdirbti pavojingų atliekų: 43 kg gyvsidabrio, 230 kg naftos produktais užterštų atliekų ir taros, 3920 kg asbesto atliekų, išvalyta 609,5 m2 asfaltuoto paviršiaus, užteršto naftos produktais.

Siekiant užtikrinti visuomenės aplinkosauginį švietimą, organizuoti aplinkosauginiai renginiai – Pasaulinė aplinkos apsaugos diena, „Europos judrioji savaitė“, viktorina „Ar mes verti žaliosios vėliavos“. Parengti 2 skirtingi plakatai „Pasaulinė žemės diena“. Rekonstruoti 8 informaciniai stendai I ir II Melnragės, Girulių paplūdimiuose. Pravestos 25 paskaitos moksleiviams iš 4 aplinkosauginių temų. Surengtas seminaras įmonių ekologams, nevyriausybinėms aplinkosauginėms organizacijoms „Aplinkos apsaugos vadybos sistemos ir jų įgyvendinimas“.

Siekiant pašalinti aplinkos teršimo šaltinius mieste, organizuotas 12 nelegalių sąvartynų sutvarkymas (išvežta 1727,99 t statybinių atliekų, 194,86 t biodegraduojančių žaliųjų atliekų), 124,26 t padangų atliekų išvežimas ir perdavimas atliekų tvarkytojui.

Organizuota kasmetinė pavasario talka, kurios metų buvo surinkta ir išvežta 76,1 t mišrių komunalinių ir 22,57 t biodegraduojančių atliekų. Sutvarkytos 2 užterštos teritorijos: Minijos g. 139 sudegusių sandėliukų teritorija bei teritorija, adresu Kūlių Vartų g. 3, 5.

**Atliekų tvarkymas**

Toliau tobulinta savivaldybės organizuojama komunalinių atliekų tvarkymo sistema – parengtos ir patvirtintos naujos Komunalinių atliekų tvarkymo taisyklės. Gyventojams, gyvenantiems individualiuose namuose, ir juridiniams asmenims suteikta galimybė gauti individualius antrinių žaliavų konteinerius arba spalvotus maišelius. Tikimasi, kad ši priemonė pagerins antrinių žaliavų rūšiavimo rodiklius. Siekiant pagerinti senamiesčio vaizdą, atnaujintas senamiesčio konteinerių parkas ir padidintas atliekų išvežimo dažnumas.

2011 m. lapkričio–gruodžio mėn. Klaipėdos miesto viešosiose vietose pastatyti Lietuvos Respublikos aplinkos ministerijos nupirkti ir Klaipėdos miesto savivaldybei perduoti 356 vnt. antrinių žaliavų surinkimo varpo formos konteineriai (87 vnt. stiklui, 182 vnt. plastikui, 87 vnt. popieriui).

Sulaukiama vis mažiau gyventojų skundų dėl komunalinių atliekų surinkimo kokybės. 2010 m. buvo patvirtinta gyventojų atleidimo nuo komunalinių atliekų rinkliavos tvarka, kuri buvo įgyvendinama visus 2011 metus. Nagrinėti fizinių ir juridinių asmenų prašymai dėl atleidimo nuo vietinės rinkliavos už komunalinių atliekų surinkimą ir tvarkymą už 2008–2009 m. ir parengti 4 savivaldybės tarybos sprendimo projektai dėl atleidimo nuo vietinės rinkliavos. Savivaldybės tarybos sprendimais nuo vietinės rinkliavos atleisti 137 vietinės rinkliavos mokėtojai, neatleisti 65 vietinės rinkliavos mokėtojai. Taip pat nagrinėti fizinių ir juridinių asmenų prašymai dėl nulinės metinės vietinės rinkliavos ir kitos paskirties metinės vietinės rinkliavos taikymo už 2010 m. UAB Klaipėdos regiono atliekų tvarkymo centrui Savivaldybės administracijos direktoriaus įsakymais pavesta 547 vietinės rinkliavos mokėtojams taikyti nulinę metinę vietinę rinkliavą bei 22 vietinės rinkliavos mokėtojams taikyti kitos paskirties metinę vietinę rinkliavą.

Vykdytas visuomenės švietimas atliekų tvarkymo klausimais: atliktas Klaipėdos miesto senamiesčio fizinių ir juridinių asmenų apklausos tyrimas apie komunalinių atliekų surinkimą; parengti ir publikuoti 4 straipsniai apie komunalinių atliekų tvarkymo būdus ir komunalinių atliekų tvarkymo sistemų aktualijas; vykdytas visuomenės švietimas atliekų tvarkymo klausimais per Klaipėdos regiono radijo stotį: pravestas radijo žaidimas–viktorina „Rūšiuoji – aplinką tausoji!“, pagaminti ir išplatinti leidiniai: lankstinukai „Kompostas – vertingas turtas“, spalvinimo ir užduočių knygutės „Skruzdėlyčių pasakojimas“, plakatai socialinei reklamai „Rūšiuoti madinga ir naudinga“; sukurti, pagaminti ir išplatinti daugkartinio naudojimo maišeliai „Aš neabejingas gamtai“.

**Keleivių vežimas viešuoju transportu**

Siekiant pagerinti viešojo transporto organizavimą, inventorizuotos lengvųjų automobilių taksi stovėjimo vietos mieste, įrengti kelio ženklai ,,Taksi stotelė“. Klaipėdos miesto savivaldybės interneto tinklalapyje paskelbta informacija apie keleivių vežimo lengvaisiais automobiliais taksi tarifus mieste.

Siekiant pagerinti susisiekimą su priemiesčiais, pagal Klaipėdos miesto ir rajonų merų pasirašytą bendradarbiavimo sutartį vykdytos vežėjo parinkimo konkurso aptarnauti Klaipėdos miesto ir Klaipėdos rajono vietinio reguliaraus susisiekimo maršrutus: „Miesto ligoninė–Žaliasis Slėnis“ ir „Karklė–Atgimimo aikštė“ procedūros. Šie maršrutai pradėjo kursuoti nuo 2011 m. rugsėjo 1 d.

Pasaulinėse rinkose augant kuro kainai, savivaldybė turėjo reaguoti ir didinti viešojo transporto bilietų kainas. Remiantis keleivių vežimo reguliariais reisais vietinio (miesto) ir priemiestinio susisiekimo autobusų maršrutais tarifų dydžių įvertinimo metodika, parengtas savivaldybės tarybos sprendimas ,,Dėl keleivių vežimo kainų patvirtinimo“ (patvirtintas 2011 m. spalio 27 d. sprendimu Nr. T2-346).

Parengta ir savivaldybės tarybos 2011 m. gruodžio 22 d. sprendimu Nr. T2-402 patvirtinta Keleivių vežimo maršrutinių taksi maršrutais tarifų dydžių įvertinimo metodika, kuri leis tiksliau įvertinti maršrutinių taksi bilietų kainų pagrįstumą ir pasitarnaus nustatant viešojo transporto bilietų kainų tarifus.

Didžioji dalis lėšų organizuojant viešojo transporto veiklas 2011 m. buvo skirta transporto kompensacijų mokėjimui, t. y. socialinės paramos teikimui už naudojimąsi miesto viešuoju transportu asmenims, turintiems teisę į minėtą paramą.

**Vietinės reikšmės kelių priežiūra ir saugus eismas**

Suremontuota 42,8 tūkst. m2 duobėtos asfaltbetonio dangos pagrindinėse miesto gatvėse (teikiant prioritetą toms gatvėms, kuriomis važinėja viešasis transportas). Iš jų 15,5 tūkst. m2 atnaujinta iš esmės – įrengta ištisinė asfaltbetonio danga Skinijos g. bei Šilutės plento ruože nuo sankryžos su Statybininkų prospektu iki sankryžos su Smiltelės gatve. Daugiabučių gyvenamųjų namų kiemuose suremontuota 3,6 tūkst. m2 asfaltbetonio dangos. Dėl nepakankamo finansavimo kiemų kelių dangos būklė blogėja, susilaukiama daug gyventojų skundų. Prižiūrėtos (greideriuotos) ir remontuotos žvyruotų miesto gatvių dangos, šaligatvių ir pėsčiųjų takų dangos, vykdytas einamasis gatvių važiuojamosios dalies ženklinimas.

Statistikos duomenys rodo, kad 2011 m. eismo saugumo situacija mieste, deja, pablogėjo – užfiksuoti 263 eismo įvykiai (2010 m. – 227), kurių metu žuvo 9 žmonės (2010 m. – 6), buvo sužeisti 296 žmonės (2010 m. – 260). Dažniausios eismo įvykių priežastys – greičio viršijimas, vairuotojų neatidumas bei neatsakingas pėsčiųjų elgesys. Tai priežastys, mažai tiesiogiai priklausančios nuo savivaldybės. Tačiau savivaldybė 2011 m. ėmėsi priemonių saugaus eismo užtikrinimui. Patvirtinta Klaipėdos miesto savivaldybės eismo saugumo gerinimo 2012–2014 metų programa bei jos įgyvendinimo priemonių planas. Per 2011 m. buvo organizuoti 6 Saugaus eismo komisijos, kurios paskirtis – nagrinėti problemas ir teikti pasiūlymus dėl saugaus eismo užtikrinimo, posėdžiai, kuriuose buvo svarstyti 74 klausimai. Pagal Saugaus eismo komisijos rekomendacijas mieste buvo įrengta 54 vnt. naujų kelio ženklų, padedančių užtikrinti eismo saugumą. Paženklintos pėsčiųjų perėjos šalia mokyklų specialiais akcijos „Apsaugok mane“ ženklais. Įrengta perėja dviratininkams Minijos g. Savivaldybė savo lėšomis finansuoja greičio viršijimą fiksuojančių automatinių greičio matuoklių veikimą avaringose miesto gatvių vietose.

**Būsto energetika, renovavimas ir eksploatacija**

Parengta Klaipėdos miesto butų ir kitų patalpų savininkų bendrosios nuosavybės administravimo nuostatų nauja redakcija (patvirtinta Savivaldybės administracijos direktoriaus 2011-11-14 įsakymu Nr. AD1-2279), Klaipėdos miesto butų ir kitų patalpų savininkų bendrosios nuosavybės administratorių veiklos priežiūros ir kontrolės tvarkos aprašas (patvirtintas Savivaldybės administracijos direktoriaus 2011-10-05 įsakymu Nr. AD1-2004). Parengti 22 įsakymai dėl daugiabučių namų butų ir kitų patalpų savininkų bendrosios nuosavybės administravimo paskyrimo ar panaikinimo, 6 įsakymai dėl bendrojo naudojimo objektų (palėpių, rūsių) pasidalijimo ar esminio jų pertvarkymo, 4 įsakymai dėl daugiabučio namo viešame aptarime svarstomo klausimo keisti gyvenamųjų patalpų paskirtį. Atlikti planiniai 12 daugiabučių namų administratorių veiklos patikrinimai, surašyti patikrinimo aktai bei įpareigojimai.

Išnagrinėti ir apibendrinti interesantų žodiniai ir raštiški paklausimai. Iš 114 kreipimosi žodžiu dominavo klausimai, susiję su bendrijos įkūrimu ir jos veikla bei dėl administratorių veiklos organizuojant bendrojo naudojimo objektų remonto darbus ir mokesčių už juos paskirstymą. Iš rašytinių skundų daugiausia nusiskundimų dėl mokesčių skaičiavimo teisingumo, prašomos informacijos nesuteikimo bei administratorių netinkamų funkcijų vykdymo.

Atlikti 7 vaikų žaidimų aikštelių daugiabučių namų kiemuose atnaujinimo ir remonto darbai.

**Savivaldybės pastatų ir įrenginių eksploatacijos ir einamojo remonto darbų vykdymas**

Daugiausiai veiklų 2011 m. buvo nukreipta į švietimo įstaigų ūkį. Buvo atliekami švietimo įstaigų pasiruošimo naujiems mokslo metams, šilumos tinklų ir karšto vandens tiekimo sistemų eksploatacijos darbai, švietimo įstaigų pastatų apsauga. Po pertraukos, atnaujinus priemonės finansavimą, buvo atliktas ikimokyklinių įstaigų „Želmenėlis“, „Alksniukas“, ,,Pušaitė“, „Pumpurėlis“, „Volungėlė“, „Gintarėlis“, „Pagrandukas“, „Rūta“ „Pakalnutė“ langų pakeitimas. Sutvarkyta 1116 m2 privažiavimų prie švietimo įstaigų asfaltuotos kelių dangos. Vykdyti ES finansuojami projektai „Klaipėdos miesto šiaurinės dalies ikimokyklinio ugdymo įstaigų patalpų renovacija ir įrangos įsigijimas“, „Klaipėdos miesto centrinės dalies ikimokyklinio ugdymo įstaigų patalpų renovacija ir įrangos įsigijimas“; „Klaipėdos naujamiesčio (nuo Baltijos pr. iki Debreceno g.) dalies ikimokyklinio ugdymo įstaigų patalpų renovacija ir įrangos įsigijimas“ bei „Klaipėdos miesto pietinės dalies ikimokyklinio ugdymo įstaigų patalpų renovacija ir įrangos įsigijimas“.

**Civilinės saugos valstybinių funkcijų vykdymas**

2011 m. atlikta 12 civilinės saugos būklės patikrinimų (iš jų 10 – planinių civilinės saugos būklės patikrinimų: BĮ Klaipėdos „Žemynos“ gimnazijoje, UAB „Klaipėdos duona“, UAB „Orion Global pet“, UAB „Retal Baltic“, UAB Klaipėdos konteinerių terminale, LKAB „Klaipėdos Smeltė“, Prekybos centre „Norfa“, AB Vakarų laivų gamykloje, UAB Tilžės turguje, UAB „Pajūrio mediena“ bei 2 neplaniniai: prekybos centre „RIMI Hypermarket PC-98“ ir viešbutyje „ARARAT“). Bendra civilinės saugos būklė patikrintuose ūkio subjektuose vertinama gerai.

Surengti 3 civilinės saugos seminarai ūkio subjektams, įstaigoms. Organizuoti 6 Klaipėdos miesto savivaldybės ekstremaliųjų situacijų komisijos posėdžiai, parengtas ir patvirtintas Klaipėdos miesto savivaldybės ekstremaliųjų situacijų valdymo planas ir Ekstremaliųjų situacijų 2011–2013 metų prevencijos priemonių planas. Vykdytas Savivaldybės ekstremaliųjų situacijų komisijos ir Savivaldybės ekstremaliųjų situacijų operacijų centro veiklos organizavimas, pravestos savivaldybės lygio civilinės saugos stalo pratybos. Organizuojamas gyventojų švietimas civilinės saugos klausimais.

Parengtas Klaipėdos miesto savivaldybės teritorijoje esančių pavojingųjų objektų su galimų padarinių (poveikio) zonomis, valstybinės reikšmės objektų, civilinės saugos požiūriu svarbių savivaldybės objektų žemėlapis. Parengti ir patvirtinti tarpusavio pagalbos planai tarp Klaipėdos miesto ir Klaipėdos rajono bei Neringos savivaldybių.

 Klaipėdos miesto savivaldybės civilinės saugos būklė atitinka pagrindinius civilinės saugos įstatymo reikalavimus.

\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Vykdant viešojo pirkimo procedūras dėl autobusų įsigijimo, dėl vieno iš tiekėjų pareikšto ieškinio teismas taikė laikinąsias apsaugos priemones – viešojo pirkimo procedūrų sustabdymą. Dėl to paraiškos Nr. VP3-3.3-SM-01-V-01-003 „Klaipėdos miesto autobusų parko atnaujinimas“ administracinės atitikties ir projekto tinkamumo finansuoti įvertinimo terminas, sutinkant Finansų ministerijai ir Transporto investicijų direkcijai, buvo pratęstas iki 2012 m. kovo 1 d. [↑](#footnote-ref-1)